ועדת מיזמי תשתית לאומיים מיוחדים ושירותי דת יהודיים, כנסת 24, פרוטוקול מספר 38, 2022-03-15 11:31

יוליה מלינובסקי: מתווה עם מספרים.

יוליה מלינובסקי: כמה סורבו?

יוליה מלינובסקי: כמה נכנסו?

יוליה מלינובסקי: כמה בקשות דרך המערכת המקוונת הוגשו?

יוליה מלינובסקי: כמה מתוך הבקשות האלה שהוגשו, סורבו?

יוליה מלינובסקי: מה קורה עם הטפסים?

יוליה מלינובסקי: תן לנו סקירת מצב.

משה שוויגר: אני יועץ בכיר של המנכ"ל.

משה שוויגר: מבחינת הנתונים, אז יש לנו עד כה נכנסים אזרחי אוקראינה מפרוץ המלחמה, 9,188 נכון להיום בבוקר, מתוכם היו יציאות של אזרחי אוקראינה, 915, שאותם כמובן אנחנו מורידים מסך הנכנסים, ויש לנו זכאי שבות ועולים שמגיעים לסביבות ה-3,000.

משה שוויגר: אנחנו לא יודעים את הנתון המדויק של העולים כי במהלך הלילה נכנסו עוד ואנחנו לא קיבלנו עדיין את המספרים הסופיים ממשרד העלייה והקליטה.

תומר מוסקוביץ': יש גם כאלה שנכנסים באשרת עולה ואחר כך הסתבר שזה לא נכון ואז הם ייספרו במכסה הרגילה.

יוליה מלינובסקי: מכסה רגילה בחישוב גס, שהם לא זכאי חוק השבות, שהם באו כתיירים, 5,000.

משה שוויגר: 5,500 בערך.

תומר מוסקוביץ': שזה כולל את שתי הקטגוריות, גם שיש להם קרובי משפחה וגם שאין להם קרובי משפחה.

תומר מוסקוביץ': להזכירך, הסיכום האחרון של השרה היה שקרובי משפחה לא נספרים למכסה.

יוליה מלינובסקי: סך הכול נכנסו עכשיו אזרחי אוקראינה שהם לא זכאי חוק השבות, בערך 5,500, שפה יש קרובי משפחה, שזה קטגוריה אחת, שהם לא צריכים להיות במכסה, ויש חברים למיניהם שהם במכסה.

יוליה מלינובסקי: כמה?

תומר מוסקוביץ': אנחנו לא יודעים בדיוק.

תומר מוסקוביץ': אנחנו הערכנו שזה 2,500, כי הרי בהתחלה לא מיינו את זה.

תומר מוסקוביץ': עכשיו אנחנו יכולים להגיד שהרוב הגדול זה קרובי משפחה.

יוליה מלינובסקי: ממתי התחיל מילוי הטופס?

משה שוויגר: הטופס התחיל בראשון בלילה.

יוליה מלינובסקי: יום ראשון ב-00:00 בלילה - - -

משה שוויגר: כן, אחרי שהשרה בעצם הציגה - - -

יוליה מלינובסקי: ואז לפי הטפסים שהתחילו לזרום לתוך המערכת.

תומר מוסקוביץ': אני לא יודע מספרים מדויקים אבל אפשר להגיד שבוודאות לפחות כשלושת רבעי זה קרובי משפחה.

יוליה מלינובסקי: כמה טפסים הוגשו מאז שהמתווה התחיל לפעול?

משה שוויגר: נכון להיום בבוקר היה 1,100 פחות או יותר.

יוליה מלינובסקי: 1,100 טפסים שהוגשו.

משה שוויגר: כן.

יוליה מלינובסקי: אוקיי.

יוליה מלינובסקי: כמה מתוך ה-1,100 קיבלו סירוב?

משה שוויגר: סירובים, אני לא יודע להגיד בדיוק.

משה שוויגר: יש הרבה סירובים טכניים.

משה שוויגר: אני אבדוק.

יוליה מלינובסקי: כמה אושרו וכמה סורבו.

משה שוויגר: אני אבדוק את המספר הסופי.

יוליה מלינובסקי: זאת אומרת אנחנו יודעים שמתחילת המתווה הוגשו - - -

משה שוויגר: 670 אושרו.

יוליה מלינובסקי: 670 אושרו מתוך?

משה שוויגר: בסביבות 1,100.

יוליה מלינובסקי: זאת אומרת חצי אושרו.

משה שוויגר: כן, אבל הרבה סירובים זה סירובים טכניים, כל מיני כאלה שלא הכניסו תמונות דרכון או שלא הכניסו הצהרה ואז בעצם הם קיבלו מכתב חזרה שהם צריכים להוסיף כמה טפסים, וכמובן לפי ההוספה של הטפסים כמובן יאשרו להם את זה.

יוליה מלינובסקי: אני רוצה להבין את הפרוצדורה.

יוליה מלינובסקי: אני יושבת בבית, אני רוצה שאחותי תגיע לפה.

יוליה מלינובסקי: אני מגישה טופס למשרד החוץ באתר משרד החוץ, נכון?

יוליה מלינובסקי: כי כרגע במשרד החוץ, יכול להיות שאתם תחדשו לי משהו, אומרים שהם בכלל לא פונקציה בכל העניין הזה, שהפונקציה שלהם היא טכנית, שרק טופס נמצא אצלם באתר.

תומר מוסקוביץ': לא, לא, זה לא מדויק.

רועי כהן: אנחנו עובדים באמת מול האגף הקונסולרי במשרד החוץ.

רועי כהן: האזרח האוקראיני נדרש למלא את הטופס.

רועי כהן: הוא נכנס אליו דרך אתר משרד החוץ, ממלא את הפרטים.

רועי כהן: אם לאותו אזרח אוקראיני יש מזמין בארץ, כלומר לצורך העניין קרוב משפחה, אותו קרוב משפחה ממלא טופס הצהרה קצר שאומר מה קרבת המשפחה, ומצהיר על מי האנשים שהוא מזמין אותם.

יוליה מלינובסקי: זה שני טפסים?

רועי כהן: אם אותו אוקראיני, יש לו קרוב משפחה בארץ, אפשר להגיד לאותו קרוב משפחה בארץ, תמלא את הטופס.

רועי כהן: האוקראיני מקבל את זה אליו למייל ואז הוא יכול באופן אוטומטי להזין את זה לתוך הבקשה שלו.

רועי כהן: אם הוא לא מכיר את הפרוצדורה הזאת בכלל, אותו אזרח אוקראיני אומר מי המזמין שלו והוא רק נדרש לצרף הצהרה של המזמין שהוא מתחייב על כל הפרטים שנכתבו שם, כלומר שהוא הזמין את הבן אדם, שהוא מתחייב לדאוג לו.

יוליה מלינובסקי: אני אישה בת 65, נמצאת עכשיו בפולין ואני לא מסתדרת עם הטלפון החכם.

רועי כהן: בסדר גמור.

רועי כהן: יש לך קרוב משפחה בישראל?

יוליה מלינובסקי: יש לי פה בן.

רועי כהן: אז הבן יכול למלא בשמך, למלא שם את כל הפרטים, להצהיר בשמו שאת האימא שלו והוא מתחייב על כל הדברים.

תומר מוסקוביץ': מבחינתנו זה תהיה הצהרה של האוקראינית אבל הישראלי מילא את זה - - -

רועי כהן: הישראלי הצהיר בתוך הבקשה שלך.

רועי כהן: זה עובר אלינו, אנחנו בודקים - - -

יוליה מלינובסקי: למי זה עובר?

יוליה מלינובסקי: אני רוצה להבין פרוצדורה.

יוליה מלינובסקי: הטופס נמצא באתר משרד החוץ.

רועי כהן: עובר למשרד החוץ.

רועי כהן: ממשרד החוץ, אם את קרובת משפחה זה עובר אלינו ואנחנו בודקים שאין בעיות הגירה קודמות.

יוליה מלינובסקי: משרד החוץ לא עושה בדיקות?

תומר מוסקוביץ': בשלב הזה לא.

תומר מוסקוביץ': אנחנו עושים את זה בשבילו.

יוליה מלינובסקי: למי זה עובר אצלכם?

רועי כהן: לביקורת גבולות.

רועי כהן: הם מזינים לראות אם אין בעיות הגירה קודמות על אותה בקשה, אם לא היה פה ניסיון השתקעות, אם לא היה פה מישהו שהיה פלילי והורחק מישראל, כלומר כל הדברים האלה.

יוליה מלינובסקי: זאת אומרת הטופס הזה, תכל'ס, משרד החוץ פה לא שחקן כי הטופס הוזן דרך מערכת של משרד החוץ אבל מי שבודק אותו זה - - -

רועי כהן: מי שבודק אם לא היו בעיות הגירה או בעיות של רישומים בכניסה לישראל, זה נעשה מול המערכת שיושבת אצלנו.

יוליה מלינובסקי: הבנתי.

יוליה מלינובסקי: אתם אמרתם שהוגשו 1,100 טפסים, זאת אומרת הבדיקה היא ידנית או יש איזשהו אלגוריתם שבודק?

תומר מוסקוביץ': לא, לא.

יוליה מלינובסקי: כל טופס עובר בדיקה פרטנית.

תומר מוסקוביץ': כן.

תומר מוסקוביץ': אני רוצה להגיד פה עוד נקודה שחשוב לדבר עליה.

תומר מוסקוביץ': אתמול היה מקרה למשל שבן אדם נשאל בטופס, האם כשהיית פעם בארץ - - -

יוליה מלינובסקי: רגע, דקה.

יוליה מלינובסקי: תעלו לי את השקף שאני הכנתי.

יוליה מלינובסקי: תיכף אנחנו נפרק פה סוגיה-סוגיה.

יוליה מלינובסקי: הנה, זה הטופס שאני הכנתי אתמול.

יוליה מלינובסקי: על זה דיברנו אתמול.

יוליה מלינובסקי: זה הטופס בעברית.

יוליה מלינובסקי: "שהיתם בעבר בישראל?" "כן".

יוליה מלינובסקי: זה אגב, אתמול מילא מישהו שאשתו בדרך לפה.

יוליה מלינובסקי: הם נסעו לחו"ל, הגישו בקשה ל-א' מדורג, פרצה המלחמה, אין עכשיו תשובות ואז היא רוצה להגיע לפה, כי אנחנו הרי דיברנו על זה שמי שהתחתן, ניתן להם להגיע.

יוליה מלינובסקי: "שהיתם בעבר בישראל שלא כחוק?

יוליה מלינובסקי: " פה אנחנו רואים "וי" ועל זה פסלו אתמול חצי מהטפסים.

יוליה מלינובסקי: אני רק רוצה לקוות שהטעות שקרתה פה זה טעות, מה שנקרא בתום לב ולא מישהו עשה את זה בזדון.

יוליה מלינובסקי: אתמול נאלצתי להיזכר שאני קוראת באוקראינית, "סוג של", כי זה באוקראינית.

יוליה מלינובסקי: שאלה ראשונה: "האם היית בישראל בעבר?" "כן".

יוליה מלינובסקי: שאלה שנייה: "האם היית בעבר בישראל לא כחוק?

יוליה מלינובסקי: " – פה – "האם בעבר היית בישראל?", בעצם שאלה ראשונה, ושאלה שנייה היא אותו דבר ואז בן אדם אומר, "כן" באוקראינית.

יוליה מלינובסקי: הבודק שלנו לא רואה את זה באוקראינית.

יוליה מלינובסקי: כנראה שרואה את זה בעברית, ואז פה בן אדם אומר שאני הייתי בישראל שלא כחוק.

יוליה מלינובסקי: זאת אומרת, מי שכתב את הטופס הזה, אם אני הייתי היום עורכת דין, הייתי מגישה תביעה ייצוגית נגד הדבר הזה, כי הרבה מאוד אנשים עכשיו לא יכלו לעלות.

יוליה מלינובסקי: אני אתמול ב-23:00 בלילה העליתי אנשים לטיסות בגלל הדבר הזה.

יוליה מלינובסקי: או שמי שכתב את זה התרשל בתפקידו או שמישהו עשה את זה בכוונה תחילה.

יוליה מלינובסקי: אני מקווה מאוד שלא, וכולנו.

יוליה מלינובסקי: זה אותה הצהרה מפורסמת.

יוליה מלינובסקי: שאנחנו נבין איפה אנחנו נמצאים.

יוליה מלינובסקי: דיברנו אתמול עם אדוני.

יוליה מלינובסקי: אדוני אמר לי, תגישו את הטופס הזה בחזרה עוד פעם, אבל מה קרה?

יוליה מלינובסקי: המערכת אתמול נפלה.

תומר מוסקוביץ': לשעה.

יוליה מלינובסקי: היא נפלה.

יוליה מלינובסקי: גם לשעה לא, כי אני ניסיתי באופן אישי לעשות ניסיון.

יוליה מלינובסקי: הגעתי עד מילוי הטופס.

יוליה מלינובסקי: היה שם בסוף "אוקיי", שכאילו הגשה ושם זה נעצר.

יוליה מלינובסקי: לא הייתה שום אפשרות אתמול בערב בשום דרך להגיש טפסים.

יוליה מלינובסקי: מה שביקשתי מאדוני, רוב הציבור יוצאי אוקראינה שאגב, עכשיו בורח משם, זה אזורים דוברי רוסית לרוב, וגם אני כשעליתי ארצה, האוקראינית שלי מי יודע מה כי לא למדנו כל כך אוקראינית.

יוליה מלינובסקי: ביקשתי מאדוני לתרגם את הטופס לרוסית כי רוב הציבור עכשיו פה בארץ, עולים חדשים מאוקראינה גם כן לשעבר, הם לא יודעים אוקראינית או שלא יודעים את זה מספיק טוב.

יוליה מלינובסקי: אני כבר לא מדברת שיש פה טעות.

יוליה מלינובסקי: אני אמרתי לכם, אני אתמוך ואעזור ואהיה לצידכם כל עוד העסק הזה יתקתק כמו שעון.

יוליה מלינובסקי: אני אתמול ב-23:00 בלילה הייתי צריכה להרים טלפונים לאמנון שמואלי, מנהל מעבר גבולות, באופן אישי כדי להעלות אנשים לטיסה בפולין, כי לא היה להם אישור למרות שבן שלהם פה אזרח ישראלי במגדל העמק.

יוליה מלינובסקי: אנשים בני 65.

יוליה מלינובסקי: ניסינו אתמול בכל דרך להגיע לשם לאנשים כדי לדבר עם מישהו לברר מה קורה, כי לא היה אפשרות להגיש.

יוליה מלינובסקי: אני לא יכולה לטפל בכל מקרה פרטני מול אמנון שמואלי למרות שהוא איש מקסים.

יוליה מלינובסקי: מענה.

יוליה מלינובסקי: תציגו לי את זה.

יוליה מלינובסקי: אני ביקשתי ממך, אדוני, שיהיה מענה טלפוני.

יוליה מלינובסקי: יש נסיבות, יש מקרים.

יוליה מלינובסקי: גם במקרה של סירוב שיהיה מענה.

יוליה מלינובסקי: אם אני מסתכלת על מינהל תקין, זה חובתך.

יוליה מלינובסקי: אתמול ניסינו להתקשר.

יוליה מלינובסקי: זה צילום מדלפק של משרד הפנים אתמול בנתב"ג.

יוליה מלינובסקי: הטלפונים האלו צריכים להיות זמינים למענה לאזרחים.

יוליה מלינובסקי: העוזרת שלי כל הלילה ניסתה להתקשר לשם.

יוליה מלינובסקי: יש צלצול אבל אין מענה.

יוליה מלינובסקי: אנחנו לא יכולים להמשיך בקצב הזה.

יוליה מלינובסקי: פשוט לא.

יוליה מלינובסקי: עד עכשיו אני עם כאבי בטן מאוד כבדים, תומר.

יוליה מלינובסקי: ניסיתי בכל דרך לעזור ולתמוך.

יוליה מלינובסקי: היו לי שתי אופציות, לשבת ביציע ולצעוק געוואלד כמו שרבים עושים או להשפיע על זה.

יוליה מלינובסקי: ניסיתי.

יוליה מלינובסקי: אני אתכם אבל אם אנחנו כבר הולכים למהלך כזה, בוא נעשה אותו טוב, אז תתייחס בבקשה לשני הדברים האלה.

תומר מוסקוביץ': הרבה יותר משניים אבל אני אנסה להיזכר בכל מה שאמרת.

יוליה מלינובסקי: יש לי עוד הרבה שאלות אליך.

תומר מוסקוביץ': בסדר, אני מקווה שאני אזכור לענות.

תומר מוסקוביץ': קודם כל, אם מישהו חושב שמערכת כזאת מורכבת, לא יהיה לה תקלות ביום הראשון שלה, אז אני לא יודע איפה הוא חי.

תומר מוסקוביץ': תמיד יש תקלות בהתחלה ותמיד צריך לפתור אותן.

תומר מוסקוביץ': אני ממש בטוח, את אמרת את זה כאפשרות ואני בטוח שהעלית את זה כאפשרות תיאורטית.

תומר מוסקוביץ': אף אחד לא רוצה לחבל ואף אחד לא מרמה.

תומר מוסקוביץ': הייתה פה איזושהי תקלה.

תומר מוסקוביץ': תיכף רועי יתייחס לעניין הזה של התרגום לשפה.

תומר מוסקוביץ': לגבי התרגום לרוסית, עובדים על זה.

תומר מוסקוביץ': דיברנו על זה אתמול בצוהריים.

תומר מוסקוביץ': זה יתבצע, ולא ידעתי שאוקראינים לא יודעים את שפת האם שלהם, אבל כנראה שזה נכון אז אנחנו נטפל בזה.

יוליה מלינובסקי: שפת האם שלי רוסית.

יוליה מלינובסקי: אני מאוקראינה.

תומר מוסקוביץ': בסדר, אז לא ידענו את זה.

תומר מוסקוביץ': נטפל בזה.

רועי כהן: בכל מקרה יש את האפשרות באנגלית ועברית.

תומר מוסקוביץ': כן, בסדר.

תומר מוסקוביץ': יהיה גם רוסית.

יוליה מלינובסקי: הרבה מחבר העמים לא יודעים אנגלית.

תומר מוסקוביץ': בסדר, אז יהיה גם רוסית.

יוליה מלינובסקי: אני מזכירה לכם את הסיפור עם הקורונה.

יוליה מלינובסקי: גם אז הסתבכנו עם הטפסים.

תומר מוסקוביץ': תהיה גם רוסית, אבל אני אגיד לך מה הנקודה החשובה ביותר, את זה אמרתי לך גם אתמול.

תומר מוסקוביץ': הטופס הזה הוא לא הליך הגשת תביעה לבית משפט.

תומר מוסקוביץ': כשאתה מגיש תביעה לבית משפט ולא עשית את זה כמו שצריך, נמחק, אתה לא יכול.

תומר מוסקוביץ': נסגר.

תומר מוסקוביץ': פה זה טופס, אין עניין של ערעור.

תומר מוסקוביץ': היה אתמול מקרה שפעם אחת לא באשמתנו הבן אדם, שאלו אותו האם שהית בארץ שלא כדין והוא אמר כן.

תומר מוסקוביץ': הוא טעה, ברח לו האצבע על הטופס.

תומר מוסקוביץ': יכול להיות.

תומר מוסקוביץ': שיגיש את זה מחדש, לא יקרה שום דבר.

תומר מוסקוביץ': אנחנו לא נגיד לו, כבר הגשת.

תומר מוסקוביץ': הרי בכל מקרה בסוף אנחנו בודקים את זה אצלנו אם הוא שהה כדין או שלא כדין.

תומר מוסקוביץ': אנחנו עשינו אתמול ישיבה במשרד החוץ.

תומר מוסקוביץ': אנחנו עושים איתם היום עוד ישיבה.

תומר מוסקוביץ': ברור לגמרי שיהיו תקלות בהתחלה, אבל מצד שני כשאנחנו רואים מה קורה פה כשלא היה את הטופס, ומה היכולת שלו להרחיק פה בן אדם ששהה פה ארבע שנים שלא כדין, ושבית הדין כבר הורה להרחיק אותו, ואחרי זה מצטטים לי שירים של ויסלבה שימבורסקה כדי לא להרחיק אותו מפה, אז הטופס הזה הוא חיוני ואנחנו נעמוד עליו.

תומר מוסקוביץ': נתקן את התקלות ונעמוד עליו.

יוליה מלינובסקי: בדגש בינתיים.

יוליה מלינובסקי: זה מה שאתה חושב.

יוליה מלינובסקי: בוא נראה מה יגידו על זה השרה והכנסת, בסדר?

יוליה מלינובסקי: זאת אומרת, זה העמדה המקצועית שלך.

יוליה מלינובסקי: הבנו.

יוליה מלינובסקי: אני רק מפנה את תשומת ליבך ש-1,100 הוגשו, חצי רק קיבלו אישור.

יוליה מלינובסקי: מהחצי הזה אני בוודאות מכירה מקרים שזה קרבת משפחה וקרבה ראשונה.

תומר מוסקוביץ': אבל אמרנו לך שרוב הסירובים זה לא היה סירוב שאנחנו לא מוכנים לקבל אותו פה.

תומר מוסקוביץ': שהטופס לא הוגש כדין.

תומר מוסקוביץ': שיגיש אותו מחדש עם הטפסים.

יוליה מלינובסקי: מה העצה שלך לאנשים שקיבלו סירוב?

תומר מוסקוביץ': שימלאו מחדש.

תומר מוסקוביץ': שיראו, אולי הם צירפו איזה מסמך או משהו כזה ושימלאו מחדש.

תומר מוסקוביץ': מעבר לזה, אם בן אדם נדחה מסיבה עניינית, אין לו זכות ערעור.

תומר מוסקוביץ': צריך להזכיר את זה, לא מדובר פה בזכאי שבות ולא מדובר פה באזרחי ישראל, ואין לאף אזרח זר זכות קנויה להגיע למדינת ישראל.

תומר מוסקוביץ': יש לו בקשה, ומי שמוסמך לקבל את הבקשה הזו זה שרת הפנים באמצעות העובדים.

יוליה מלינובסקי: אבל לי כאזרחית ישראל יש זכות לערער על זה שאתה פוסל ממני להביא לפה הורים שלי?

תומר מוסקוביץ': כן, בהליך ישראלי רגיל אבל לא בתוך הטופס הזה.

יוליה מלינובסקי: אוקיי, הבנתי.

יוליה מלינובסקי: למה אתה מתעקש שלא יהיה מענה?

תומר מוסקוביץ': לא, אני לא אמרתי שלא יהיה מענה.

תומר מוסקוביץ': צריך להיערך לדבר הזה של מענה.

תומר מוסקוביץ': ננסה למצוא לזה פתרון.

יוליה מלינובסקי: אז אני מבקשת ממך שבאותם טלפונים או טלפונים אחרים יהיה מענה כדי שגם אני ב-23:00 בלילה, שאתמול נתקלתי בבעיה ובסוף פתרתי את זה והכנסתי מלא אנשים למטוס הזה, כי אז התברר שזו הייתה בעיה כוללת, לא נקודתי.

יוליה מלינובסקי: לא הייתי צריכה להרים טלפונים באופן אישי לאותו אמנון מסכן ב-23:00 בלילה.

יוליה מלינובסקי: למה לא יהיה מענה שם, שאם יש תקלה ויש מקרים, שהעוזרת שלי ואנשים אחרים יוכלו לפנות.

יוליה מלינובסקי: לא רק עוזרת שלי, גם אזרחים יוכלו לפנות.

יוליה מלינובסקי: זה בסיסי.

יוליה מלינובסקי: כמו שמגיע לך מענה בכל מיני מקומות אחרים שאתה כאזרח פונה, למה שפה לא יהיה?

יוליה מלינובסקי: תחשבו על זה.

תומר מוסקוביץ': אני מסכים.

תומר מוסקוביץ': אתה רוצה להתייחס לעניין של התרגום?

רועי כהן: אז ככה, התקלה הזאת עלתה גם אלינו אתמול בערב.

רועי כהן: זה בטיפול.

רועי כהן: מי שעבר על המסמכים האלה זה אנשים דוברי אוקראינית ממשרד החוץ.

רועי כהן: כנראה חלה פה איזושהי תקלה בתרגום ואנחנו באופן מיידי באמצעות משרד החוץ מתקנים את זה בצורה המהירה ביותר שאפשר.

יוליה מלינובסקי: מתי?

רועי כהן: עובדים על זה עכשיו בזמן שאנחנו מדברים.

יוליה מלינובסקי: וגם תרגום לרוסית יהיה.

רועי כהן: גם תרגום לרוסית.

רועי כהן: בנוגע לקשיים אתמול להיכנס לטופס, כל האתר הזה מתארח כמו כל שירות ממשלתי, בשרתים של ממשל זמין.

רועי כהן: אתמול הייתה התקפת סייבר חריגה על מדינת ישראל ובגלל זה יכול להיות שהיה תקלות טכניות בכניסה לטופס.

רועי כהן: זה נשמע כמו צירוף נסיבות אבל זה המצב שהיה.

רועי כהן: היום בבוקר הכול חזר מבחינת המתקפה, מבחינת השירות שממשל זמין נותן לטופס הזה.

רועי כהן: אפשר להגיש בלי שום בעיה.

יוליה מלינובסקי: אוקיי, לכן כשאנחנו כבר ראינו שזה יכול לקרות, אנשים קנו כרטיסים.

יוליה מלינובסקי: אני קניתי כרטיס לאימא שלי שהיא עכשיו צריכה להגיע אליי מפולין, הכול לצורך הדוגמה.

יוליה מלינובסקי: מה אכפת לי שאצלך יש תקלה בשרת?

יוליה מלינובסקי: כי אתמול לא נתנו לה לעלות למטוס, אז גם אימא שלי תסבול, אני בזבזתי כסף, אני פה מתפרצת מדאגות, אז כל ההסבר הזה לא רלוונטי.

רועי כהן: ההודעה לחברות התעופה עברה ביום ראשון בערב עם הפרסום של השרה.

רועי כהן: גם לחברות התעופה נאמר שאם יש איזה שהם קשיים נקודתיים במהלך היום-יומיים הראשונים, אז לתקשר מולנו ולראות מה הבעיה ואיפה הסיפור.

רועי כהן: אם מישהו קנה כרטיס ועוד לא מילא טופס, אז יש פה בעיה בסדר.

רועי כהן: אנחנו עכשיו אומרים לכולם, כל מי שמתכנן להגיע לישראל בשבועיים הקרובים, אנא מלאו את הטופס כדי שיהיה לכם את האפשרות.

רועי כהן: לא קודם לקנות כרטיס ואז רק למלא את הטופס.

יוליה מלינובסקי: היום אנשים קונים כרטיס לא למתי שאתה מתכנן לקנות אותו אלא כשהכרטיס פנוי.

תומר מוסקוביץ': אנחנו מתחייבים עד 24 שעות לתת מענה מרגע שממלאים את הטופס.

יוליה מלינובסקי: ואם אני קיבלתי סירוב, מה אני אמורה לעשות?

תומר מוסקוביץ': אם את חושבת שאת קיבלת סירוב מסיבה טכנית, כלומר את עדיין זכאית, יש לך פה קרוב משפחה שהזמין אותך, למלא שוב את הטופס.

יוליה מלינובסקי: ואם אני מילאתי טופס ולא קרה שום דבר, מה עליי לעשות?

תומר מוסקוביץ': ולא קיבלת הודעת סירוב?

יוליה מלינובסקי: קיבלתי הודעת סירוב אבל אני עדיין מתעקשת להביא לפה מישהו שקרוב לליבי.

תומר מוסקוביץ': כאזרח ישראלי?

תומר מוסקוביץ': אין לנו פתרון לזה.

תומר מוסקוביץ': את קיבלת סירוב.

רועי כהן: אז זה בערוצים הרגילים.

רועי כהן: כרגע הוא מסורב.

יוליה מלינובסקי: אוקיי, יש לי הרבה מאוד עבודה לעורכי דין בנושא הזה.

יוליה מלינובסקי: אני מבקשת שעדיין יהיה אפשרות לפנות אנושית ולהסביר, אולי לקבל איזשהו מענה כי זה א-ב, כי יכול להיות שיש מקרים סופר חריגים שאולי במצב רגיל זה סירוב אבל בנסיבות העניין יכול לקבל מענה אחר.

יוליה מלינובסקי: אז לכל האזרחים שמילאו טופס וקיבלו סירוב, למלא אותו שוב פעם.

יוליה מלינובסקי: אם יש נסיבות חריגות, תחשבו מה הנסיבות האלו.

יוליה מלינובסקי: רשות האוכלוסין, אני פונה ומבקשת שיהיה מענה טלפוני, ואם אזרחים חושבים שזה לא בצדק, כנראה שעורכי הדין יפיצו את הפניות לבתי משפט.

יוליה מלינובסקי: השרה אמרה שקרובי המשפחה הם לא במכסה.

יוליה מלינובסקי: השאלה היא בעצם מי זה קרוב משפחה?

יוליה מלינובסקי: תסביר לנו.

יוליה מלינובסקי: אני בעצמי לא יודעת .

תומר מוסקוביץ': אנחנו אמרנו כל הזמן שהמדיניות הזאת תיקבע מעת לעת.

תומר מוסקוביץ': כרגע אנחנו נוקטים גישה מרחיבה.

תומר מוסקוביץ': אנחנו מכניסים גם אחים ואפילו אולי בני דודים, אבל אני אומר לכם שלא בטוח שזה ימשיך.

תומר מוסקוביץ': להזכירך גבירתי היושבת-ראש, בישיבות הראשונות שדיברת, דיברת על ההורים המבוגרים שאותם צריך להכניס.

יוליה מלינובסקי: דיברתי כל הזמן כעדיפות, קרובי משפחה בדרגה ראשונה ומשפחה גרעינית.

תומר מוסקוביץ': אז כרגע אנחנו יותר מרחיבים אפילו מקרובי משפחה מדרגה ראשונה.

תומר מוסקוביץ': אני מעריך שאם הקצב הזה יימשך, אנחנו נביא לשרה המלצה לצמצם את זה לקרובי משפחה מדרגה ראשונה.

יוליה מלינובסקי: המתווה הזה כרגע זה לכמה זמן, לשבועיים?

תומר מוסקוביץ': עד שבועיים, זה מה שהודענו לבג"ץ.

תומר מוסקוביץ': אם אנחנו נראה שאנחנו רוצים לצמצם את זה, אנחנו ניתן הודעה מתאימה לבית המשפט.

תומר מוסקוביץ': כרגע דיברנו על שבועיים.

יוליה מלינובסקי: מה הדד-ליין האחרון?

תומר מוסקוביץ': שבועיים מיום ראשון שעבר, זאת אומרת עברו כבר יומיים מהשבועיים.

יוליה מלינובסקי: מ-13 בחודש.

תומר מוסקוביץ': כן, מ-13, שבועיים.

תומר מוסקוביץ': תעשי חשבון, זה 27.

ליאור ברס: בני זוג נכללים בקרבה ראשונה?

תומר מוסקוביץ': כן, כל מי שנכנס, נכנס יחד עם בן הזוג שלו ועם ילדיו הקטינים.

ליאור ברס: בן זוג של אזרח ישראלי?

תומר מוסקוביץ': לא, זה בכלל בעיה.

יוליה מלינובסקי: רגע, דקה, אל תתערבי, אני הולכת לפי ההגדרות.

יוליה מלינובסקי: אז כרגע לפי ההגדרה, קרוב משפחה זה במובן הרחב של העניין.

יוליה מלינובסקי: עם הטפסים טיפלנו, עם המענה האנושי, תחשבו, ואני מבקשת שזה יקרה.

יוליה מלינובסקי: קרובי משפחה זה רחב.

יוליה מלינובסקי: בני זוג של אזרח ישראלי, אילו שלא רשומים פה?

תומר מוסקוביץ': אם הוא בהליך מדורג הוא יכנס בלי שום מכסה ובלי כלום.

יוליה מלינובסקי: גם טופס?

תומר מוסקוביץ': טופס רק שנדע פשוט - - -

יוליה מלינובסקי: אבל אם הם עוד לא בהליך מדורג?

יוליה מלינובסקי: הם התחתנו לפני חצי שנה.

תומר מוסקוביץ': שימלא טופס, אחרת לא נדע את זה, אבל אנחנו לא נספור אותו לשום מכסה.

יוליה מלינובסקי: זאת אומרת זוגות שהתחתנו והגישו בקשה להליך מדורג ועוד לא התחילו אותו שם בחו"ל, כי בדרך כלל זה פרוצדורה, הם בכלל לא במכסה, לא רלוונטי, ממלאים טופס ומציגים מסמכים רלוונטיים, באים לפה.

תומר מוסקוביץ': כן, כן.

יוליה מלינובסקי: אבל אני יודעת שבמעבר גבולות דורשים מהזוגות האלה ערבות.

תומר מוסקוביץ': עכשיו או בעבר?

יוליה מלינובסקי: עכשיו כבר אין?

תומר מוסקוביץ': עד כמה שאני יודע, עכשיו אין ערבות מהדבר הזה.

תומר מוסקוביץ': כרגע אין ערבות.

יוליה מלינובסקי: מבני זוג של ישראלים שלא רשומים עוד.

תומר מוסקוביץ': שהתחתנו, אז לא.

יוליה מלינובסקי: אוקיי.

יוליה מלינובסקי: פשוט זה הרבה מאוד שאלות שעולות.

יוליה מלינובסקי: קבוצה שלישית, כי על זה אני מקבלת גם כן הרבה שאלות, משפחות של עובדים זרים חוקיים פה בארץ.

תומר מוסקוביץ': בשום אופן לא.

תומר מוסקוביץ': מבחינתי זה עמדה מקצועית חד משמעית.

תומר מוסקוביץ': כבר קיבלנו מקרה מעובדת סיעוד שעכשיו רוצה להביא לפה את הילד שלה, אז אני מאוד מכבד אותה והכול, אבל היא קודם כל תצטרך לעזוב את המטופל שלה, כי היא לא תוכל לטפל בו ולטפל בילד שלה ביחד, נכון?

תומר מוסקוביץ': הרי בגלל זה היא באה לפה בלעדיו לארץ, אז עכשיו היא תעזוב את המטופל, אז מה המעמד שלה בארץ?

תומר מוסקוביץ': עכשיו היא שוהה בלתי חוקית, אז ניתן לה להכניס את הילדים שלה?

תומר מוסקוביץ': חייבים לשים גם גבול, גבירתי.

תומר מוסקוביץ': יש גבול.

תומר מוסקוביץ': עובדים זרים, ככל שזה תלוי בי, לא יכניסו לפה בני משפחה שלהם, חוץ מעובדי הייטק שזה בנוהל גם בימי שגרה כי זה אינטרס של המדינה.

יוליה מלינובסקי: אוקיי.

יוליה מלינובסקי: הקבוצה הרביעית, אזרחי אוקראינה שסורבו בעבר מסיבות כאלה ואחרות לפני שבע, שמונה שנים, עדיין יש להם פה זיקה לישראל בצורה כזו או אחרת.

יוליה מלינובסקי: אולי היו פה לא חוקיים, יכול להיות נסיבות העניין.

יוליה מלינובסקי: מה המדיניות עכשיו לאלה שפעם סורבו?

תומר מוסקוביץ': המדיניות בעיקרון, שמי שסורב לפחות לחמש שנים אם אני לא טועה, לא יכנס לארץ מחדש.

יוליה מלינובסקי: עד חמש שנים.

יוליה מלינובסקי: זאת אומרת מי שסורב בעבר חמש שנים אחורה, עכשיו לא.

תומר מוסקוביץ': נכון.

יוליה מלינובסקי: אם יש לכם כאלו מקרים ואתם רוצים להזמין, לא, זה המדיניות כרגע של משרד הפנים.

תומר מוסקוביץ': נכון.

יוליה מלינובסקי: בתוך הקבוצה הקטנה הזאת יש קבוצה הרבה יותר קטנה שאותי באופן אישי זה נוגע לליבי.

יוליה מלינובסקי: היו פה מקרים רבים שנשים התחתנו עם אזרח ישראלי, היו בהליך מדורג, הביאו ילדים.

יוליה מלינובסקי: מסיבות כאלו ואחרות ההליך לא הסתיים והן עזבו את הארץ או גורשו מהארץ יחד עם הילד, שילד אזרח ישראלי.

יוליה מלינובסקי: היה לי מקרה כזה כבר פעמיים.

יוליה מלינובסקי: לילד יש דרכון, יש אזרחות ישראלית, והיא בעבר סורבה או גורשה.

יוליה מלינובסקי: עכשיו הם רוצים לחזור לפה.

יוליה מלינובסקי: אני מזכירה שוב פעם, ילד אזרח ישראלי.

יוליה מלינובסקי: היא באה לפה עם הילד.

יוליה מלינובסקי: לילד נותנים להיכנס כי הוא אזרח או היא אזרחית ישראל, ולאימא אומרים להתראות.

יוליה מלינובסקי: מה עושים?

יוליה מלינובסקי: זה מקרים מאוד קטנים.

יוליה מלינובסקי: זה קבוצה מאוד קטנה.

תומר מוסקוביץ': ילד קטין?

יוליה מלינובסקי: ילד קטין.

תומר מוסקוביץ': נצטרך לחשוב על זה.

תומר מוסקוביץ': אני לא רוצה תשובה בשלוף.

תומר מוסקוביץ': נצטרך לחשוב על זה ולהביא את זה לשר.

יוליה מלינובסקי: יופי.

יוליה מלינובסקי: אני מבקשת לחשוב על מקרים כאלו, כי היו מקרים כאלו.

יוליה מלינובסקי: אני באופן אישי טיפלתי במקרה כזה.

יוליה מלינובסקי: הכנסתי לפה אישה בערבות 30,000 שקל.

תומר מוסקוביץ': יכול להיות שזה באמת יהיה הפתרון, עם ערבות - - -

יוליה מלינובסקי: אבל מאיפה הכסף?

יוליה מלינובסקי: אין להם כסף עכשיו.

תומר מוסקוביץ': נחשוב על זה.

יוליה מלינובסקי: על זה ילד קטין עם אזרחות ישראל, היה לי מקרה עם ילדה בת 3, ילד בן 11 שבעבר גורשו.

יוליה מלינובסקי: האימא עם הילד עזבו את המדינה לאוקראינה.

יוליה מלינובסקי: עכשיו יש להם פה עדיין קרובי משפחה ואנשים שמוכנים לקבל אותם.

יוליה מלינובסקי: הילד אזרח ישראלי.

יוליה מלינובסקי: אנחנו לא נפריד משפחות.

יוליה מלינובסקי: אנחנו לא נפריד אימא מילד.

יוליה מלינובסקי: זה קבוצה מאוד קטנה שאני מבקשת לתת על זה את הדעת, כי זה משהו שאני כאימא לא מתארת לעצמי.

יוליה מלינובסקי: אין דבר כזה להפריד בין אימא ולילד.

יוליה מלינובסקי: אין דבר כזה.

יוליה מלינובסקי: שאלה נוספת, אנשים שהפקידו ערבויות לפני שהמתווה הזה נכנס לתוקף, מה קורה עם זה?

תומר מוסקוביץ': שום דבר.

תומר מוסקוביץ': הערבויות יישארו בתוקף ל-180 יום.

תומר מוסקוביץ': הם נכנסו בזכות הערבות שלהם.

תומר מוסקוביץ': ככל שהם לא יצאו בסוף השלושה חודשים, הערבות שלהם תחולט, ואם הם יצאו, הערבות שלהם תוחזר.

יוליה מלינובסקי: הבנתי, זאת אומרת ברגע שהאורחים שלהם יעזבו את המדינה, הם יקבלו את - - -

תומר מוסקוביץ': ברור.

תומר מוסקוביץ': אני חייב להגיד פה גם לציבור, את בטח יודעת את זה אבל מנגנון הערבויות בביקורת הגבולות לא הומצא לצורך המשבר באוקראינה.

תומר מוסקוביץ': תמיד אנחנו דרשנו ערבויות.

תומר מוסקוביץ': אגב, הערבויות הכי נמוכות שדרשו עד עכשיו היו 20,000 שקל וזה היה מגיע גם ל-50,000.

תומר מוסקוביץ': פה דרשנו 10,000.

יוליה מלינובסקי: פה אני חייבת לשבח את השרה.

יוליה מלינובסקי: אתם התחלתם מזה שזה יהיה סירוב כולל – לא; אחר כך הגענו ל-50,000, אחר כך ל-30,000 ובסוף השרה חתכה את זה ל-10,000.

יוליה מלינובסקי: בנסיבות העניין לפני שבועיים זה היה רלוונטי, אז כל מי שהפקיד ערבויות, הערבויות שם בבן גוריון, שום כלום, הכול בסדר?

תומר מוסקוביץ': עד שהוא יתבקש לצאת, ואם הוא לא ייצא הערבות תחולט.

יוליה מלינובסקי: יש פה בעיה נוספת, כי כשהפקידו ערבויות זה היה לחודש.

תומר מוסקוביץ': אנחנו לא נחלט, אנחנו נאריך את זה.

יוליה מלינובסקי: זאת אומרת, עכשיו כל מי שנכנס לפני כניסת המתווה לתוקף, כי אז היו ויזות לחודש, עכשיו אתם תעשו הארכה - - -

תומר מוסקוביץ': עד שלושה חודשים.

יוליה מלינובסקי: אוטומטית, לא צריך לעשות שום דבר.

תומר מוסקוביץ': הוא לא צריך לעשות כלום.

תומר מוסקוביץ': כל עוד אנחנו לא אומרים שאנחנו הולכים לחלט ערבות, הוא לא צריך לעשות כלום.

יוליה מלינובסקי: אוקיי, ואז בתקווה שהכול שם יירגע, כי כולנו רוצים שם שזה יירגע, לא רק מסיבות הביורוקרטיות הטכניות שלנו - - -

תומר מוסקוביץ': קודם כל זה חיי אדם.

תומר מוסקוביץ': ברור.

תומר מוסקוביץ': גם אם היה לי הכי קל בעולם לטפל בזה, הייתי שמח שלא תהיה מלחמה.

תומר מוסקוביץ': זה לא בשביל לחסוך לנו עבודה.

תומר מוסקוביץ': ברגע שזה ייגמר ואנחנו נודיע להם שהם צריכים לצאת והם לא יצאו, אז נחלט את הערבות.

יוליה מלינובסקי: כל אזרחי ישראל שהפקידו ערבויות ועכשיו שואלים מה קורה, אין דאגה, הערבויות לא יחולטו, הוויזה של אותם אנשים תוארך לשלושה חודשים, ואז כשהאזרח האוקראיני - - - עבור מי הופקד הערבות, אנשים יוכלו לקבל ערבויות.

תומר מוסקוביץ': חד משמעי.

יוליה מלינובסקי: ולא צריכה להיות שום בעיה.

תומר מוסקוביץ': תמיד יש בעיות.

תומר מוסקוביץ': פותרים אותן.

תומר מוסקוביץ': זה המנגנון, בעיות נפתרות.

יוליה מלינובסקי: אוקיי.

יוליה מלינובסקי: אגב, כל השאלות שאני שואלת, שתבין, אני פשוט חיה את זה מהשטח.

תומר מוסקוביץ': אני מבין, ברור.

תומר מוסקוביץ': גבירתי, את נבחרת ציבור, זה התפקיד שלך, והתפקיד שלי זה לענות לך.

תומר מוסקוביץ': בסדר גמור, זה הכללים.

תומר מוסקוביץ': אין לי שום בעיה עם זה.

יוליה מלינובסקי: משרד החוץ, כי אתם עובדים בשיתוף פעולה עם הרשות, תסבירו איך זה עובד.

יוליה מלינובסקי: כמה אנשים אצלך, אגב, יושבים ובודקים את הבקשות האלה?

תומר מוסקוביץ': צוותי הלילה של אמנון.

תומר מוסקוביץ': זה עשרות אנשים.

תומר מוסקוביץ': לא יודע, לא ספרתי אותם.

יוליה מלינובסקי: את הטפסים.

תומר מוסקוביץ': את הטפסים בודק משרד החוץ, אבל תשמעי את זה מאייל סיסו.

יוליה מלינובסקי: מי שבודק טפסים זה משרד החוץ?

תומר מוסקוביץ': אמרתי לך, הבדיקה הראשונית, הטכנית, משרד החוץ.

תומר מוסקוביץ': כשזה מגיע למזמין ישראלי אנחנו בודקים.

תומר מוסקוביץ': אני יודע על המזמין אם הוא שהה פה בלתי חוקי או אם הישראלי, יש לו פה בעיית הגירה.

תומר מוסקוביץ': בסוף שנינו בודקים את זה, גם הם וגם אנחנו.

יוליה מלינובסקי: מי עושה את הסירוב הראשוני?

תומר מוסקוביץ': משרד החוץ עושה את הסירוב הראשוני אם בן אדם נגיד לא מילא טפסים בכלל.

תומר מוסקוביץ': הגיש את הבקשה ולא מילא טפסים, לא מילא מספר דרכון, סתם אני נותן לך את המקרה הכי פשוט.

תומר מוסקוביץ': זה לא צריך להגיע אלינו בכלל, זה משרד החוץ.

יוליה מלינובסקי: שלום חבר הכנסת מוסי רז, תודה שהצטרפת.

מוסי רז: שלום גבירתי יושבת-הראש.

יוליה מלינובסקי: היה לנו פה מעניין מאוד.

יוליה מלינובסקי: כן בבקשה, משרד החוץ.

אייל סיסו: צוהריים טובים גבירתי היושבת-ראש.

יוליה מלינובסקי: תציג את עצמך בבקשה.

אייל סיסו: אני סמנכ"ל לעניינים קונסולריים.

אייל סיסו: אנחנו עובדים בשיתוף פעולה עם רשות האוכלוסין.

אייל סיסו: נמצא איתי גם נועם קפון, היועץ המשפטי שלנו.

אייל סיסו: כפי שתומר, מנכ"ל רשות האוכלוסין אמר, אנחנו כאן במערכת משותפת עובדים בשיתוף פעולה.

אייל סיסו: נכון ללפני כחצי שעה הגישו עד כה 1,500 בקשות.

אייל סיסו: טופלו 910, מתוכם כמעט 800 אושרו והשאר סורבו.

אייל סיסו: מי שסורב זה כאלו שנבדקו בביקורת הגבולות, אנשים שהיו בעבר שוהים בלתי חוקיים לתקופות ארוכות מאוד.

אייל סיסו: כל השאר אושרו בהתאם לקריטריונים שקבענו, קרובי משפחה, אנשים שמבקשים להגיע לכאן לשהייה זמנית גם כשאין להם קרובי משפחה, והם נכנסו למסגרת של ה-5,000.

אייל סיסו: זכאי שבות אושרו.

אייל סיסו: אנחנו עובדים בשיתוף פעולה עם נתיב.

אייל סיסו: שאלת כמה עובדים.

אייל סיסו: יש לי באגף כ-42 עובדים.

אייל סיסו: לפחות 30 מהם עוסקים בזה כל היום בנוסף לתפקידים האחרים.

יוליה מלינובסקי: תסביר לי משהו.

יוליה מלינובסקי: אני הגשתי בקשה.

יוליה מלינובסקי: אתם בודקים בקשה-בקשה פיזית או יש איזשהו אלגוריתם שפוסל אוטומטית איזה שהן בקשות?

אייל סיסו: אנחנו בודקים בקשה-בקשה פיזית, קוראים את כל המסמכים, רואים את כל המסמכים ברגישות רבה לוודא שבאמת אנחנו נותנים לאנשים להגיע.

אייל סיסו: אנחנו רוצים לאפשר לאנשים להגיע.

אייל סיסו: אנחנו בודקים מי זכאי חוק השבות ומעבירים את זה לנתיב, ואנחנו מעבירים כל לילה, כי סיכמנו על פרקטיקה שכל לילה עד 20:00 בערב אנחנו מעבירים לביקורת הגבולות את כל הבקשות החדשות לבדיקה, לוודא שזה אנשים שלא היו בעבר - - -

יוליה מלינובסקי: רגע, לא הבנתי.

יוליה מלינובסקי: אתה עושה בדיקה ראשונית.

יוליה מלינובסקי: למשל הוגשו לך 1,000, אתה 200 מסיבות כאלה ואחרות פסלת.

יוליה מלינובסקי: את ה-800 שאתה השארת אתה מעביר לביקורת גבולות והם אז בודקים אחד-אחד?

אייל סיסו: לא.

אייל סיסו: אני אסביר לך את הפרקטיקה.

אייל סיסו: אנחנו בערב מקבלים את כל הבקשות.

אייל סיסו: התחלנו למעשה אתמול אחרי שהמערכת עלתה, לצערי עם הטעות באוקראינית אנחנו העברנו את זה לדובר - - -

יוליה מלינובסקי: טוב שיש לך אותי.

אייל סיסו: נתנו את זה לדוברת אוקראינית שפת אם שעובדת משרד.

אייל סיסו: היא תרגמה את זה.

אייל סיסו: העלינו את זה לממשל זמין וזה עלה עם טעות.

אייל סיסו: אנחנו נבדוק למה ונתקן את זה.

אייל סיסו: לגבי הפרקטיקה, אנחנו בשעה 18:00 בערב מעבירים לביקורת הגבולות את כל הבקשות שהגיעו.

אייל סיסו: כשאנחנו חוזרים לעבודה ב-07:00–08:00 בבוקר אנחנו מקבלים מהם כבר תשובה מי מסורב.

אייל סיסו: מי מסורב?

אייל סיסו: מי שהיה כאן בעבר שוהה בלתי חוקי והיו איתו בעיות כאלה.

אייל סיסו: כל השאר נבחנים על ידינו.

אייל סיסו: כל מי שלא סורב על ידם נבחן על ידנו.

אייל סיסו: אנחנו בודקים את הקריטריונים ומאשרים.

אייל סיסו: עד כה אישרנו את הרוב, כי הרוב עומדים בקריטריונים.

יוליה מלינובסקי: לא הבנתי.

יוליה מלינובסקי: את כל ה-1,000 אתה מעביר לביקורת הגבולות.

יוליה מלינובסקי: אתה לא עושה בדיקה ראשונית.

אייל סיסו: בבוקר נתנו אישורים לכ-100 ומשהו איש.

אייל סיסו: נפגשנו אחר הצוהריים עם תומר מוסקוביץ', מנכ"ל רשות האוכלוסין והצוות שלו, וקבענו פרקטיקה איך לעבוד כדי לוודא שכולם מקבלים תשובה טובה ונכונה, לכן החלטנו על הפרקטיקה כפי שאני מתאר אותה.

אייל סיסו: אנחנו ב-18:00 בערב מעבירים לרשות האוכלוסין את כל הבקשות שהגיעו.

אייל סיסו: הם בודקים במהלך הלילה.

אייל סיסו: אנחנו חוזרים לעבודה בבוקר והחל מ-07:30 בבוקר עד 08:00 בבוקר יש פה כ-30 עובדים שעוסקים בנושא הזה.

אייל סיסו: אנחנו מקבלים תשובה בבוקר רק את מי שסורב.

אייל סיסו: מי מסורב?

אייל סיסו: עוד פעם אני אומר, רק מי שהיו לו בעיות הגירה משמעותיות בישראל בעבר, כלומר הוא שהה פה בלתי חוקי.

אייל סיסו: אני יכול לתת לך דוגמאות של אנשים ששהו פה בלתי חוקי מחמישה חודשים עד חמש שנים.

אייל סיסו: הם מסורבים.

אייל סיסו: אחר כך כל מי שלא סורב, אנחנו עוברים בקשה-בקשה - - -

יוליה מלינובסקי: כל מי שסורב.

אייל סיסו: לא, כל מי שלא סורב.

אייל סיסו: מי שסורב מקבל סירוב.

אייל סיסו: כל מי שלא סורב על ידי רשות האוכלוסין, משמע לא הייתה לו בעיית הגירה בעבר, אנחנו עוברים בקשה-בקשה ובודקים אותה.

יוליה מלינובסקי: בשביל מה, אם הם כבר לא סורבו?

יוליה מלינובסקי: אתה צריך לבדוק מי שסורב, לבדוק מה הסיפור שם.

אייל סיסו: מי שסורב זה רק מי שהיו לו בעיות הגירה בישראל.

אייל סיסו: אדם ששהה בלתי חוקי בישראל חמש שנים - - -

יוליה מלינובסקי: לא.

יוליה מלינובסקי: אני אתמול הצלתי אנשים שבכלל לא היה להם שום בעיה.

יוליה מלינובסקי: פשוט בגלל חוסר התאמה טכני, בעיות טופס, מלא דברים.

אייל סיסו: גבירתי היושבת-ראש, אני אסביר לך את הכול.

אייל סיסו: אני אומר עוד פעם, התחלנו לעבוד אתמול.

אייל סיסו: בכל מערכת חדשה יש חבלי לידה.

אייל סיסו: היו אתמול כמה דברים שלא היו בסדר.

אייל סיסו: תוקנו הבוקר ויש דברים שגם מתוקנים ברגע זה.

יוליה מלינובסקי: אני רוצה להבין, אייל.

יוליה מלינובסקי: אתה בעצם לא סמכות לשום דבר.

יוליה מלינובסקי: אתה רק צינור כדי להעביר את הטפסים, זאת אומרת אתה מין כזה כספת.

יוליה מלינובסקי: דרכך אני ממלאת טפסים.

יוליה מלינובסקי: ב-18:00 בערב אתם מעבירים את כל הטפסים שקיבלתם לרשות האוכלוסין וההגירה.

יוליה מלינובסקי: הם בודקים ואתה מקבל את זה בחזרה, נכון?

אייל סיסו: כן.

יוליה מלינובסקי: למה רק ב-18:00 בערב?

יוליה מלינובסקי: כל 12 שעות תגישו את זה, כי יש טיסות בוקר, יש טיסות לילה.

אייל סיסו: גבירתי, אני רוצה להסביר לך.

אייל סיסו: אתמול התחלנו לעבוד.

אייל סיסו: בבוקר אישרנו כ-200 ומשהו אנשים.

אייל סיסו: אחר הצוהריים קיימנו דיון וסגרנו את הפרקטיקה איך עובדים.

אייל סיסו: החל מ-18:00 בערב אנחנו מעבירים את כל מה שהגיע, שבמהלך הלילה יעשו בדיקה ברשות האוכלוסין.

אייל סיסו: הם מעבירים לנו רק את אלה שסורבו כי היה להם בעיות הגירה.

אייל סיסו: אחרי שסגרנו את אלה שסירבנו אותם, אנחנו נכנסים ובודקים את כל השאר שלא היו להם בעבר בעיות הגירה, על פי שלושה קריטריונים: אחד, זכאי שבות, שניים, בן משפחה, שלוש, אדם שרוצה להיות פה פליט.

אייל סיסו: את רובם אנחנו מאשרים.

אייל סיסו: זה כמעט ה-800 איש שכבר אושרו.

אייל סיסו: אנחנו בודקים מי זה קרוב המשפחה, שהוא אכן קיים בארץ.

אייל סיסו: הוא בסדר?

אייל סיסו: מאשרים את זה.

אייל סיסו: קרוב משפחה כפי שציין מנכ"ל רשות האוכלוסין וההגירה, כרגע בפרשנות מרחיבה.

יוליה מלינובסקי: אני מצטערת, אבל בשביל מה אני צריכה אתכם כשהם כבר אושרו על ידם?

יוליה מלינובסקי: אתם עושים פה עבודה כפולה.

אייל סיסו: הם לא מאושרים על ידם.

אייל סיסו: הם רק מסרבים את מי שהיה לו בעיית הגירה.

אייל סיסו: כל השאר אנחנו מטפלים.

מוסי רז: ואתם מסרבים לאחרים.

אייל סיסו: מה זה מסרבים לאחרים?

אייל סיסו: כמעט 85% ממי שהגיש אתמול קיבל אישור.

מוסי רז: זאת אומרת 15% סירבת.

מוסי רז: הנה, יש לי אפילו צילום של אחד מהמקרים.

אייל סיסו: 15% שהיה להם בעיות הגירה בעבר בישראל - - -

יוליה מלינובסקי: אדוני, תראה, אני מבינה שאף אחד פה לא רוצה לגרום נזק בכוונה, אבל עודף מוטיבציה לפעמים זה הבעיה הכי גדולה.

יוליה מלינובסקי: אני לא מצליחה להבין.

יוליה מלינובסקי: אנחנו מגישים טופס דרך אתר משרד החוץ.

יוליה מלינובסקי: אתם אוספים את כל הטפסים האלו כפי שאמרתי, כמו כספת, ומעבירים את זה ב-18:00 לרשות האוכלוסין וההגירה.

יוליה מלינובסקי: אני ממליצה לעשות את זה פעמיים ביום.

אייל סיסו: אנחנו עושים את זה פעמיים ביום.

אייל סיסו: גבירתי, אני לא סיימתי להסביר.

אייל סיסו: את כל הבקשות שקיבלנו בבוקר, שלא נבדקו בלילה, העברנו עוד פעם לרשות האוכלוסין.

יוליה מלינובסקי: אז יופי לדעת הגדולים, מצוין, כל הכבוד.

יוליה מלינובסקי: אתה ואני באותו ראש.

יוליה מלינובסקי: עכשיו אני שואלת, ברגע שהם בדקו כבר את כל 1,100 האלה או 1,500 ומתוך זה יש כבר סירובים ויש מאושרים, את הסירובים, הם סורבו, אין לך בכלל מה לעשות עם זה.

יוליה מלינובסקי: אתה לא סמכות לשנות את דעתם, נכון?

יוליה מלינובסקי: ברגע שהם אמרו שזה סורב, אתה לא יכול להיכנס לתמונה, נכון או לא?

אייל סיסו: עקרונית כן.

אייל סיסו: היום בבוקר בדקנו והיה כמה דברים שהיה לנו חילוקי דעות.

אייל סיסו: התקשרנו וסידרנו את חילוקי הדעות, אבל כעיקרון הם מסרבים, עוד פעם אני אומר, אך ורק מי שהיה לו בעיות הגירה בעבר בישראל, בעיות משמעותיות.

יוליה מלינובסקי: אני אזרחית.

יוליה מלינובסקי: אני הגשתי טופס אליך למשרד החוץ.

יוליה מלינובסקי: קיבלתי סירוב עבור קרוב משפחה שלי.

יוליה מלינובסקי: ברשות האוכלוסין וההגירה אין לי כתובת למי לפנות.

יוליה מלינובסקי: אני פונה אליך לחדר מצב.

יוליה מלינובסקי: אתה הסמכות לעשות איתי בירור?

אייל סיסו: כן.

יוליה מלינובסקי: מה מספר הטלפון לבירורים לאלה שסורבו?

אייל סיסו: במהלך היום זה 02-5303911, או 119 בסוף.

אייל סיסו: במהלך הלילה אפשר להתקשר לחדר מצב, זה 02-5303155.

יוליה מלינובסקי: זאת אומרת, שני הטלפונים הראשונים זה ליום והטלפון האחרון זה ללילה.

יוליה מלינובסקי: אם אני הגשתי טופס וקיבלתי סירוב ואני לא מסכימה או שמשהו קרה וזה מקרה יוצא דופן, זה המענה, אתם הסמכות.

אייל סיסו: כן.

יוליה מלינובסקי: כי לאלה שאישרתם אין לי בעיה כי זה כבר אושר.

יוליה מלינובסקי: אתם הסמכות לדבר איתי על אלו שסורבו, ואתה תדע לדבר עם רשות האוכלוסין וההגירה ולפתור את הבעיות במידת הצורך.

אייל סיסו: כל טופס שסורב, יהיה בו הערה לבן אדם שקיבל, סיבת הסירוב.

אייל סיסו: אם הייתה לו בעיית הגירה כי קיבלנו מרשות האוכלוסין, יהיה בטופס כתוב באנגלית, דרך אגב, שהבן אדם סורב מבעיות הגירה כי היה לו בעיות הגירה.

יוליה מלינובסקי: תומר אמר שעד חמש שנים בארץ, זאת אומרת שמדיניות ההגירה, מי שהיה בעבר לא חוקי, חמש שנים אחורה זה הגבול.

יוליה מלינובסקי: אתה מודע לכך?

אייל סיסו: כן.

יוליה מלינובסקי: יופי, זאת אומרת זה מתואם ביניכם.

אייל סיסו: אנחנו מתואמים לחלוטין, גבירתי.

אייל סיסו: אנחנו מדברים עשרות פעמים ביום בכל נושא שהוא.

אייל סיסו: אנחנו האגף הקונסולרי, אנחנו הזרוע הארוכה של רשות האוכלוסין בחו"ל ואנחנו עובדים בצורה מאוד מתואמת ברמת העובדים, ברמת המנהלים.

אייל סיסו: גם באירוע הזה ישבנו ביחד, תכננו ביחד, הקמנו מערכת משותפת.

אייל סיסו: עשינו אתמול בערב ישיבה משותפת פה ואנחנו מתואמים.

אייל סיסו: זה דוגמה ומופת וצריכים להראות לכל משרדי הממשלה איך עובדים ביחד.

יוליה מלינובסקי: אוקיי.

יוליה מלינובסקי: בוא נקווה שזה באמת יהיה דוגמה למופת ולא פדיחה עם הטופס באוקראינית שעשיתם, אפרופו משרד החוץ, שפות.

אייל סיסו: קודם כל זה היה טעות.

אייל סיסו: אנחנו מתנצלים על כך ואנחנו נבדוק את זה עוד פעם, זה מה שאמרתי.

יוליה מלינובסקי: אתה מתרגם את הטופס הזה לרוסית?

אייל סיסו: כרגע מתרגמים את זה לרוסית גם.

יוליה מלינובסקי: תעבירו אליי לבדיקה, כי כנראה שאתם צריכים עוד עיניים שיבדקו את זה ויסתכלו על זה.

אייל סיסו: נשמח.

אייל סיסו: אני רק רוצה להוסיף עוד אמירה כי באמת אנחנו מביאים לפה גם את הערך המוסף שלנו וגם את הרגישות וההבנה של המשמעויות הבין-לאומיות ביחסים עם אוקראינה.

אייל סיסו: היחסים עם אוקראינה חשובים לנו מאוד.

אייל סיסו: אנחנו בקשר גם עם השגריר האוקראיני.

אייל סיסו: הבוקר דיברנו איתו עוד פעם על האירוע הזה, וחשוב לנו.

אייל סיסו: יש לנו גם אנשים בשטח.

יוליה מלינובסקי: טוב, אז בוא נסכם קצת.

יוליה מלינובסקי: עד שעה זו אתה קיבלת 1,500 בקשות, נכון, או שרק היום?

אייל סיסו: מאתמול קיבלנו 1,500 בקשות.

אייל סיסו: השבנו כבר ל-910 לפני כשעה.

אייל סיסו: אני מניח שזה כבר עלה לקרוב ל-1,000 עכשיו.

יוליה מלינובסקי: הבנתי, אוקיי.

יוליה מלינובסקי: עכשיו עוד כמה שאלות שאני נתקלת.

יוליה מלינובסקי: יכול להיות שאתה הכתובת לתת לי תשובות.

יוליה מלינובסקי: להרבה אזרחי אוקראינה אין פספורט בין-לאומי.

יוליה מלינובסקי: אני פשוט נתקלת עם זה כמה פעמים ביום, או שדרכון קיים אבל הוא פג תוקף, והם רוצים לעלות לטיסה.

מוסי רז: או שבדירה שנהרסה והם ברחו.

יוליה מלינובסקי: כן, או שהיה לי מקרה שזה נשרף פשוט בהפצצות.

יוליה מלינובסקי: איך אנחנו עובדים?

יוליה מלינובסקי: מה המדיניות?

יוליה מלינובסקי: תנו תשובות כי זה באמת משהו שאני רואה אותו יום-יום.

אייל סיסו: גם על זה ישבתי אתמול עם מנכ"ל רשות האוכלוסין וההגירה.

אייל סיסו: קודם כל הרבה חבר'ה כאלה שהגיעו, אנחנו עזרנו להם במעבר הגבול עם תעודות מעבר חד-פעמיות לישראל.

אייל סיסו: כרגע יש לנו בגבולות שלנו, בשגרירויות גם בפולין, גם בהונגריה, גם ברומניה אנשים שהגיעו ונותרו ללא כל ואין להם מסמכי נסיעה.

אייל סיסו: אנחנו חילקנו את זה למספר אלמנטים כרגע.

אייל סיסו: אחד, כל מי שזכאי שבות ונתיב אישרו לו זכאי שבות ואין לו מסמך נסיעה, מקבל מאיתנו מסמך נסיעה חד-פעמי להגיע לישראל - תמח"פ.

אייל סיסו: זה כבר עובד בשטח כמעט חמישה ימים וזה עובד מצוין.

אייל סיסו: היום עלו סוגיות נוספות, נכדים של חסידי אומות העולם.

אייל סיסו: אני שוחחתי עם צביקה, מנכ"ל יד ושם.

אייל סיסו: הם יאמתו לנו את הפרטים של מי שהוא באמת זכאי, ואנחנו ניתן לו מסמך.

יוליה מלינובסקי: נכון, זה מקרים שגם אני קיבלתי.

אייל סיסו: טיפלנו בזה כבר.

אייל סיסו: דיברתי עם צביקה, עם מנכ"ל יד ושם איך לטפל בזה.

אייל סיסו: יש שם את הפרטים של חסיד אומות עולם ואת פרטי המשפחה, ואנחנו ננפיק בנציגות שלנו מסמך נסיעה לזר על מנת שהוא יוכל להגיע לישראל ולשהות פה.

אייל סיסו: יש הרבה מאוד מקרים כרגע שאין לנו עדיין תשובה מלאה על זה.

יוליה מלינובסקי: אני אתן לך כמה דוגמאות ממה שאני מקבלת מהאזרחים, אולי זה יעשה לכם סדר קצת.

אייל סיסו: אני מקבל את אותן דוגמאות, גבירתי.

אייל סיסו: אנחנו מקבלים את זה בנציגויות שלנו בחו"ל.

אייל סיסו: אנחנו בודקים כרגע עם השגרירות האוקראינית פה בישראל אם הם יכולים לעזור לנו עם מסמך נסיעה שיינתן שם, גם אם זה יהיה דף נייר עם לוגו שלהם שכתוב שהוא יוכל לעבור, ואם לא, אנחנו ביחד עם מנכ"ל רשות האוכלוסין נצטרך לפתור את זה ואולי לתת להם פרקטיקה של מי שאושר להגיע, יקבל גם מסמך נסיעה חד פעמי כדי להגיע לישראל.

יוליה מלינובסקי: אבל הבעיה, אני אסביר לך.

יוליה מלינובסקי: אם אין לו דרכון, היה לי כזה מקרה, להרבה אזרחי אוקראינה, ההורים מבוגרים של אזרחי ישראל בכלל אין פספורט בין-לאומי.

יוליה מלינובסקי: אין, פשוט לא היה צורך.

יוליה מלינובסקי: אגב, או לילדים קטנים שלא עשו להם דרכון כי זה גם כן מאוד טבעי שלא עושים לילד קטן דרכון.

יוליה מלינובסקי: היה לי גם מקרה כזה שנשרף דרכון.

יוליה מלינובסקי: היה ונשרף.

יוליה מלינובסקי: יש להם רק תעודת זהות שלנו, פנימית, אבל אני רוצה להביא את אימא שלי לפה, אני רוצה שיהיה לה קצת שקט בראש.

יוליה מלינובסקי: השגרירויות באוקראינה, בפולין, יש להם עומס.

יוליה מלינובסקי: הם אומרים, תבואו אחרי המלחמה.

יוליה מלינובסקי: שתבינו, זה המצב.

יוליה מלינובסקי: האופציה היחידה זה לקבל עזרה זה דרך השגרירויות שלנו, של ישראל, להנפיק כזה מן מסמך חד-פעמי.

יוליה מלינובסקי: זה הבעיות שאני רואה על בסיס קבוע.

משה טור פז: גבירתי יושבת-הראש, אם אני יכול להוסיף, סליחה, הגעתי מחוץ וביטחון.

משה טור פז: הייתי בשדה ביום שישי האחרון וראיתי עולה שהגיעה, ומה שיש לה זה נייר עם כתב יד ממש מינימום שמישהו כתב לה.

יוליה מלינובסקי: לא, עם עולים חדשים אנחנו הסתדרנו.

משה טור פז: לא, היא לא עולה חדשה.

משה טור פז: היא הגיעה לפה כפליטה אבל המסמך היחיד שיש לה זה ממש מישהו כתב לה באיזושהי תחנת מעבר כמה מילים וחתם.

משה טור פז: עם זה היא מגיעה.

יוליה מלינובסקי: אייל, אני מבקשת מכם, אנחנו נמצאים בסיטואציה, זה מה שאני גם כן מנסה להסביר כשאני מתראיינת בתקשורת ותוקפים אותנו.

יוליה מלינובסקי: הסיטואציה לא קונבנציונאלית וההחלטות וגם המהלכים צריכים להיות לא קונבנציונליים.

יוליה מלינובסקי: פעם העלינו על דעתנו שאפשר לעלות לטיסה בין-לאומית בלי דרכון בתוקף?

יוליה מלינובסקי: לא.

יוליה מלינובסקי: העלינו בדעתנו שאפשר להביא ילד של חברה בלי שיש נוטריון עם אפוסטיל או איזהו מסמך שמאפשר את זה?

יוליה מלינובסקי: לא, אבל היו מקרים.

יוליה מלינובסקי: זה המציאות.

יוליה מלינובסקי: אנחנו כולנו מכירים את זה.

יוליה מלינובסקי: אני גם כן חייבת לשבח את אנשי רשות האוכלוסין וההגירה במעבר הגבולות.

יוליה מלינובסקי: הם נמצאים בסיטואציה בלתי רגילה, בלתי שגרתית בעליל.

יוליה מלינובסקי: כל מה שהיה הוא לא.

יוליה מלינובסקי: לפעמים מקבלים החלטות נכונות, לפעמים לא נכונות.

יוליה מלינובסקי: לפעמים זה עצבים, לפעמים זה לחץ, אבל אני גם כן מכירה מקרים כאשר גילו רגישות וקיבלו החלטות בניגוד לכל הנהלים.

יוליה מלינובסקי: היה מקרה, ילד מחרקוב ששני ההורים שלו רופאים.

יוליה מלינובסקי: הוא בא לפה לחברה של אימא שלו, בלי מסמכים, בלי שום דבר, בלי נוטריון.

יוליה מלינובסקי: במצב רגיל, אסור.

יוליה מלינובסקי: במצב לא רגיל הכניסו ונתנו לו להגיע לפה, והוא עכשיו בקריית מוצקין אצל אותה אישה שמארחת אותו.

יוליה מלינובסקי: אם שגרירות אוקראינה בחו"ל, ואפשר להבין את העומס שלהם, לא מסוגלים לעזור, אז לפחות להורים מבוגרים שלנו, לקרובי משפחה שלנו אזרחי ישראל, שהשגרירות שלנו בישראל יתנו מענה עם אותה תעודת מעבר קטנה.

אייל סיסו: גבירתי היושבת-ראש, קודם כל אני חייב להגיד לך, אני הייתי מנהל מבצע החילוץ של כל הישראלים וגם של היהודים.

אייל סיסו: מה שמדינת ישראל עשתה בשבועיים האחרונים, אנחנו יכולים להיות גאים.

אייל סיסו: אנחנו עזרנו לאלפים לחצות את הגבול בלי מסמכים.

אייל סיסו: עזרנו ליתומים לחצות בלי מסמכים, ואני מדבר איתך על אלפים.

אייל סיסו: אנחנו העברנו 11,000 ישראלים שגם חלקם הגדול הם אזרחים אוקראינים, שהרבה מאוד מהם לא היה להם מסמכים, ועשינו דברים שיום יבוא וייכתבו.

אייל סיסו: זה לא לפלטפורמה הזאת.

אייל סיסו: באמת נעשו שם דברים מיוחדים, לא תמיד הסטנדרט הבין-לאומי, לא תמיד מה שמקובל, אבל עשינו את זה מתוך הכרה שמדובר פה באזרחים שלנו, ביהודים שצריכים לעלות.

אייל סיסו: אנחנו עושים את הכול כדי לסייע להם, ברגישות מלאה, במסירות מלאה.

יוליה מלינובסקי: אייל, אני לא מחפשת הצדקות.

יוליה מלינובסקי: אני מאמינה לך ואני מסכימה איתך.

אייל סיסו: ישבתי אתמול עם מנכ"ל רשות האוכלוסין ואמרנו שאנחנו נסייע ונבוא פה כבית הלל ונראה איך מסייעים.

אייל סיסו: נתנו לחסידי אומות עולם, נתנו לעוד כמה משפחות.

אייל סיסו: אני בודק היום עם האוקראינים אם אפשר לעשות שהם ינפיקו בפולין וברומניה מסמך אחר, ואם לא, אנחנו ניתן את הפתרון ולא נשאיר אף אחד - - -, מי שיקבל אישור, אנחנו נרצה שהוא יבוא ויהיה עם המשפחה שלו.

אייל סיסו: אנחנו מבינים את הרגישות, מבינים את הקושי.

אייל סיסו: אנשים שלנו בשטח מתמודדים עם תמונות מאוד קשות.

יוליה מלינובסקי: אני מחזקת אתכם, אתם עושים עבודה מצוינת.

יוליה מלינובסקי: כפי שאמרתי, מאוד קל לספר איך צריך לעשות.

יוליה מלינובסקי: מאוד קשה לעשות.

יוליה מלינובסקי: אנחנו מתמודדים עם משהו שלא הכרנו.

יוליה מלינובסקי: צריך לפתוח ראש ולהבין שהמצב השתנה.

יוליה מלינובסקי: אני אסכם ממה שאתה אמרת כי הרבה אנשים צופים בדיון הזה, כי אנחנו פה ממש נותנים תשובות.

יוליה מלינובסקי: הבקשות עוברות למשרד החוץ.

יוליה מלינובסקי: משם פעמיים ביום הן עוברות למעברי הגבולות לצורך הבדיקה.

יוליה מלינובסקי: אחר כך יש מי שסורב ויש מי שאושר.

יוליה מלינובסקי: זה חוזר בחזרה למשרד החוץ.

יוליה מלינובסקי: מי שסורב, סורב, אתם גם כן מסתכלים על זה.

יוליה מלינובסקי: מי שאושר, אתם עוברים, מאשרים סופית, אנשים מקבלים תשובות.

יוליה מלינובסקי: במקרה שמישהו סורב, יש לו אפשרות לפנות אליכם בטלפונים שאנחנו נפרסם.

יוליה מלינובסקי: בשעות הבוקר זה מספרים מסוימים, בשעות לילה מספרים אחרים, ולהסביר.

יוליה מלינובסקי: גם בטופס יש סיבת סירוב.

יוליה מלינובסקי: מי ששהה בארץ בחמש השנים האחרונות שלא כחוק, בכלל אין טעם להגיש בקשה להגעה לפה כי הסירוב יהיה אוטומטית.

יוליה מלינובסקי: אחרי חמש שנים זה המדיניות, שזה במכסה אחרת.

יוליה מלינובסקי: עד עכשיו הכול נכון?

אייל סיסו: נכון.

יוליה מלינובסקי: אוקיי.

יוליה מלינובסקי: אני אנצל עכשיו לשאלה אחרת ואנחנו נתקדם בדיון שלנו כל עוד אתם פה.

יוליה מלינובסקי: יש לי בעיה קשה עם אנשים שעלו לישראל עכשיו לא בצורה מאורגנת.

יוליה מלינובסקי: קנו כרטיס, עלו למטוס ברוב רוסיה מנסיבות האלו.

יוליה מלינובסקי: אמרו בבן גוריון, זכאי חוק שבות.

יוליה מלינובסקי: נתיב בדק אותם בבדיקה ראשונית ואז הם יצאו לחופשי והם צריכים עכשיו לגשת למשרד הפנים כדי לסדר דברים כי הם עדיין לא קיבלו מעמד.

יוליה מלינובסקי: הם לא עלו בצורה מאורגנת דרך הסוכנות.

יוליה מלינובסקי: יש על זה ברדק לא נורמלי כי הוא כבר פה או היא או משפחה.

יוליה מלינובסקי: לקבוע תור למשרד הפנים, כי ההליך הוא אחר.

יוליה מלינובסקי: אם בחו"ל זה קודם נתיב, אחר כך מגיעים ומקבלים פה, פה בארץ זה הליך אחר.

יוליה מלינובסקי: אתה צריך לגשת למשרד הפנים, להגיש מסמכים, נתיב חוזר, זאת אומרת שיש לי כמות גדולה מאוד כבר עכשיו, אנשים מאוקראינה ורוסיה שעלו בכוחות עצמם.

יוליה מלינובסקי: התור הקרוב לביקור במשרד הפנים בעוד חודשיים, שכרגע אפילו חשבון בנק הם לא יכולים לפתוח.

יוליה מלינובסקי: הם גם בלי ביטוח בריאות, אגב.

יוליה מלינובסקי: תומר.

תומר מוסקוביץ': זה טופל היום בישיבה אצל ראש הממשלה.

תומר מוסקוביץ': הם כן יקבלו מענה זמני.

תומר מוסקוביץ': המקרה הרגיל זה שבן אדם מגיע, בכלל לא רצה להיות עולה.

תומר מוסקוביץ': הגיע לארץ ואחר כך הוא רוצה לעשות את המעבר של תייר לעולה.

תומר מוסקוביץ': זה באמת הוא צריך לבוא אלינו.

תומר מוסקוביץ': פה, שמראש הוא הגיע על מנת כדי להיות עולה והוא עשה רק את הבדיקה החלקית של נתיב, אני חושב שהוא כן צריך להשלים את הבדיקה בנתיב.

תומר מוסקוביץ': בכל מקרה הבוקר בדיון אצל ראש הממשלה סוכמו פרטים.

תומר מוסקוביץ': שפיגלר בטח יוכל לתת לך פרטים.

תומר מוסקוביץ': לא נשאיר אותם בלי ביטוח רפואי ובלי כלום.

תומר מוסקוביץ': הם יקבלו מענה בכל מקרה.

יוליה מלינובסקי: תבין את הקושי.

תומר מוסקוביץ': אני מבין את הקושי.

יוליה מלינובסקי: אני באתי לפה.

יוליה מלינובסקי: קניתי כרטיס, עזבתי הכול, אמרתי בנתב"ג, זכאית חוק שבות.

יוליה מלינובסקי: עשו לי בדיקה ראשונית, אמרו בסדר, תיכנסי, תמשיכי את ההליך.

תומר מוסקוביץ': אני חושב שבמקרה הזה את ההליך היא תמשיך מול נתיב ולא מולנו, ובכל מקרה היא לא תישאר בלי מענה.

יוליה מלינובסקי: יוליה, תעדכני אותנו מה הסיפור.

יוליה מלינובסקי: משרד החוץ, יכול להיות אתם גם יכולים לסייע פה.

יוליה דור: אני ראש סגנית ראש נתיב.

יוליה דור: אני קודם כל רוצה לנצל את הבמה ולהגיד תודה רבה לאייל סיסו ולצוות שלו, כי יש פה שיתוף פעולה מלא ואנחנו באמת מצליחים לפתור שם בעיה של זכאי חוק השבות רבים בגבולות שמגיעים אלינו ללא מסמכים ומשרד החוץ נותן פה באמת טיפול מדויק ומהיר וזמין.

יוליה דור: לגבי השאלה שלך, קודם כל צריך לעשות הפרדה מאוד ברורה.

יוליה דור: אנחנו מקבלים כרגע פליטים יהודים מאוקראינה ועולים פוטנציאליים שמגיעים מרוסיה.

יוליה דור: זה שתי אוכלוסיות שמקבלות מענה שונה לגמרי.

יוליה דור: אני אתייחס קודם כל לסוגיה של פליטים יהודים מאוקראינה.

יוליה דור: אלה שמגיעים לא במסגרת הטיסות המאורגנות של הסוכנות היהודית, איחוד ההצלה וכל דבר אחר, מגיעים לנתב"ג, עושים פה את הבדיקה הראשונית.

יוליה דור: אנחנו מבינים שהם זכאים, והם עוברים מיידית לטיפול של משרד העלייה והקליטה שמאפשר להם להגיע לבתי מלון שהושכרו בשבילם.

יוליה מלינובסקי: זה אלה שבאו באופן מסודר.

יוליה דור: לא מסודר.

יוליה דור: יש כאן בתי מלון שמשרד העלייה והקליטה שכרו.

יוליה דור: הם נמצאים שם.

יוליה דור: יחד עם הצוות של רשות האוכלוסין אנחנו כבר ביומיים האחרונים נמצאים שם ועושים את התהליך המסודר, קודם כל את הבדיקה שלנו.

יוליה מלינובסקי: גם אלה שבאו חופשי.

יוליה דור: כן, כן.

תומר מוסקוביץ': וגם מי שהגיע בצורה מסודרת והלך למשפחה שלו, הוא מגיע למלון כדי להסדיר.

יוליה דור: אנחנו כרגע עושים פה סוג של התאמה שהיא לא ביורוקרטית, בלי הגעה ללשכות רחוקות וכך הלאה.

יוליה דור: בכל בית מלון יש לפחות שני נציגים של נתיב והנציגים של רשות - - -

יוליה מלינובסקי: יש רשימה?

יוליה דור: יש רשימה אצל מאיר.

יוליה דור: אנחנו נמצאים שם.

יוליה דור: זו הרשימה שאנחנו מקבלים מהפרויקטור וממשרד העלייה והקליטה.

יוליה דור: גויסו לטובת המבצע הזה קרוב ל-20 עובדי נתיב למילואים, שהם אלה שברמה היום-יומית מגיעים לשם מעבר למשמרות שיש לנו בנתב"ג.

יוליה דור: זה דבר ראשון.

יוליה מלינובסקי: רגע, בואי נסכם.

יוליה מלינובסקי: אני עשיתי את העלייה העצמית בלי משרד הקליטה.

יוליה מלינובסקי: לא עברתי בדיקה מוקדמת של נתיב.

יוליה מלינובסקי: באתי לבן גוריון.

יוליה מלינובסקי: בדקו, אמרו לי, יש פוטנציאל עלייה.

יוליה מלינובסקי: יש לי שתי אופציות, או שאתם תגידו לי, לכי למלון שיש כתובות או לכי למשפחה שלך, אבל הנה זה כתובות של המלון ולשם את יכולה לגשת ולקבל מענה.

יוליה דור: בדיוק.

תומר מוסקוביץ': גם מאיתנו וגם מהם.

יוליה מלינובסקי: אני לא צריכה ללכת בכוחות עצמי - - -

תומר מוסקוביץ': נכון, זה הרעיון.

תומר מוסקוביץ': הרעיון שאנחנו נבוא אליהם.

יוליה מלינובסקי: זה מאוד חשוב כי אני מופצצת בפניות.

יוליה דור: יש פה התאמה מאוד מדויקת שאנחנו עשינו בדיוק לאוכלוסייה הזאת.

יוליה דור: יש אוכלוסייה נוספת שאת מציינת אותה, שאני לא רוצה להתייחס אליה כאן, שמגיעה ממדינה אחרת, מגיעה מרוסיה, ושם המסלול הוא מסלול רגיל.

יוליה דור: הם מגיעים ללשכות ומתחילים בשינוי סטטוס במסלול שהוא מסלול ברור וקבוע.

יוליה מלינובסקי: כל מה שעכשיו אמרתי זה ליוצאי אוקראינה.

יוליה דור: בדיוק.

יוליה מלינובסקי: אבל ליוצאי רוסיה, למרות ששם כרגע אין מלחמה אבל המצב, כולנו יודעים, הם עוזבים הכול.

יוליה מלינובסקי: הם לא עושים עלייה רגילה כמו שכולנו רגילים.

יוליה מלינובסקי: לא התארגנו.

יוליה מלינובסקי: קמו והלכו.

יוליה מלינובסקי: עברו בדיקה ראשונית בנתיב ואז התור הראשון שלהם במשרד הפנים עוד חודשיים-שלושה.

יוליה מלינובסקי: אני מבקשת, תומר, גם לאנשים שעושים את זה בכוחות עצמם מרוסיה ועברו בדיקה ראשונית בנתב"ג, לתת עדיפות כי הם כרגע בלי מסמכים בסיסיים, גם בלי יכולת כלום.

יוליה מלינובסקי: בבקשה תיתנו לזה גם עדיפות.

תומר מוסקוביץ': כן, אנחנו מודעים לזה.

תומר מוסקוביץ': אנחנו נותנים להם עדיפות, גם לאלה שהגיעו מרוסיה.

תומר מוסקוביץ': בלשכות, באים, יקבלו עדיפות.

יוליה מלינובסקי: אבל אי אפשר לגשת ללשכה.

יוליה מלינובסקי: אתה צריך לקבוע תור אלקטרוני.

תומר מוסקוביץ': ניתן להם עדיפות.

יוליה מלינובסקי: אז תן בבקשה להם עדיפות כי זה בעצם שלב ראשון שלהם, כי אחרת כל עוד הם לא יבקרו בלשכה, המסמכים שלהם לא יעברו לנתיב ואז הכול ייתקע.

תומר מוסקוביץ': נכון.

יוליה מלינובסקי: גם בנתיב, כמובן אתם צריכים - - -

יוליה דור: אנחנו מתוגברים במטה כי אנחנו כבר מתחילים לקבל את הפניות האלה והאינדיקציה מרשות האוכלוסין.

יוליה דור: אנחנו הרי רואים אותם לא מייד.

יוליה מלינובסקי: נכון.

יוליה דור: הם מקבלים את השאלון.

יוליה דור: השאלון נשלח בדואר.

יוליה דור: אגב, יש פה גם סיטואציה לא פשוטה שהשאלונים האלה מגיעים באיחור של כמה שבועות והאנשים האלה בהמתנה, אבל זה כבר לא בשליטתנו.

יוליה מלינובסקי: זה כן בשליטתנו.

יוליה מלינובסקי: למה השאלונים האלה מגיעים באיחור של שבועיים?

דוד דרסלי אבטה: אני אשמח לעזור כי פשוט אנחנו מנהלים את האופרציה.

דוד דרסלי אבטה: אני משנה למנכ"ל משרד העלייה והקליטה.

דוד דרסלי אבטה: קודם כל לגבי הנקודות המרוכזות כרגע שאנחנו נותנים טיפול למשנה מעמד, זאת אומרת אנשים שנכנסו כתיירים ולצורך העניין הם טוענים שהם זכאי חוק השבות או שקיבלו אישור עקרוני עוד ממדינות מהמעטפת על ידי הסוכנות או על ידי נתיב, בעצם נכון לאתמול, והיום הם מגיעים לשלוש נקודות, הם מקבלים טיפול מלא.

דוד דרסלי אבטה: יש שם נציג של נתיב.

יוליה מלינובסקי: תפרסמו בבקשה את הנקודות האלה לציבור הרחב, כי אנשים לא כל כך יודעים.

יוליה מלינובסקי: זה פורסם באתר שלכם?

דוד דרסלי אבטה: אצלנו זה פורסם.

דוד דרסלי אבטה: אתמול גם עלינו ברדיו, פרסמנו את זה, במלון פלזה בנוף הגליל, מלון בנתניה, לאונרדו, באשדוד, במרחב שלנו.

יוליה מלינובסקי: מה זה מרחב שלכם?

דוד דרסלי אבטה: לשכה של משרד העלייה והקליטה באשדוד.

יוליה מלינובסקי: זאת אומרת, כל מי שמאוקראינה והוא לא בא בצורה מרוכזת ישירות למלון, הוא יכול לגשת לשם ולהתחיל לקבל טיפול.

דוד דרסלי אבטה: כן.

דוד דרסלי אבטה: צריך להגיד בכנות שביומיים האלה אנחנו מוצפים בהמון.

יוליה מלינובסקי: אנחנו רצינו עולים, נכון?

דוד דרסלי אבטה: ברור.

דוד דרסלי אבטה: אנחנו רוצים ומצפים להם.

דוד דרסלי אבטה: ממחר אנחנו בעצם מקבלים תגבור של נתיב.

דוד דרסלי אבטה: אם נכון להיום אנחנו עם עובד נתיב אחד ובמקום אחד שני עובדים, ממחר יהיו לנו שישה מוקדים.

דוד דרסלי אבטה: נוסיף גם באר שבע, גם ירושלים וגם תל אביב.

יוליה מלינובסקי: באר שבע, ירושלים ותל אביב?

דוד דרסלי אבטה: כן.

יוליה מלינובסקי: תשלחו בבקשה לוועדה את הכתובות שנוכל לפרסם.

דוד דרסלי אבטה: אנחנו נשלח.

דוד דרסלי אבטה: בעצם בכל מוקד יהיו שני עובדים של נתיב.

יוליה מלינובסקי: על זה הבנו.

יוליה מלינובסקי: הבעיה שלי עם האנשים שבאים מרוסיה בצורה לא מאורגנת.

יוליה מלינובסקי: קונים כרטיס, באים לפה, התור הראשון שלהם למשרד הפנים בעוד חודשיים.

יוליה מלינובסקי: מה עושים?

דוד דרסלי אבטה: לפחות מבחינת משרד העלייה והקליטה, זו סוגיה שעלתה אתמול.

דוד דרסלי אבטה: מבחינת ההנחיה של השרה אצלנו, במוקדים האלה מבחינתנו אנחנו מטפלים באנשים שהגיעו מאוקראינה, רוסיה ובלארוס, זאת אומרת אנשים שמבצעים תהליך של שינוי מעמד.

יוליה מלינובסקי: את יודעת על זה?

יוליה דור: אני לא עודכנתי אבל אני מאמינה שאנחנו נקבל את העדכון.

יוליה מלינובסקי: יופי.

יוליה מלינובסקי: אני חושבת שזה בשורה מצוינת.

יוליה מלינובסקי: אם זה הבשורה, שבאותם מוקדים שאתם ארגנתם ליוצאי אוקראינה לצורך שינוי מעמד, ויש שם נציגים של נתיב, אם עד עכשיו מי שקיבל שם מענה זה יוצאי אוקראינה, עכשיו גם אנשים יוצאי רוסיה ובלארוס יכולים לגשת לאותם שישה מוקדים ברחבי הארץ ונציגי נתיב יקבלו אותם ואז לא צריך ללכת למשרד הפנים?

דוד דרסלי אבטה: מי שעושה את שינוי המעמד.

יוליה מלינובסקי: זה שינוי מעמד.

דוד דרסלי אבטה: כן.

יוליה מלינובסקי: זה נותן מענה להרבה מאוד אנשים.

יוליה מלינובסקי: אתם בטוחים במה שאתם אומרים לי?

דוד דרסלי אבטה: זה מה שאני מכיר.

דוד דרסלי אבטה: אם את מכירה מידע אחר, בואו נעשה את סגירת המעגל.

יוליה דור: אתה מדבר על עדכון מאתמול בערב.

יוליה דור: אני מאמינה שאנחנו נקבל את זה.

יוליה מלינובסקי: אתם תוכלו לקבל את יוצאי רוסיה ובלארוס?

יוליה דור: כן.

יוליה דור: זה תגבור אחר.

יוליה דור: אנחנו כמובן צריכים להיערך למספרים אחרים, אבל חשוב מאוד להבין שהנקודות האלה מופעלים לא רק על ידי נתיב אלא גם רשות האוכלוסין.

יוליה דור: התהליך הזה הוא תהליך משולב.

יוליה דור: אנחנו מבצעים את הבדיקה אבל בסופו של דבר בן אדם מתאזרח כאן בארץ.

יוליה מלינובסקי: הנה, יש פה בשורה, תומר.

יוליה מלינובסקי: השאלה אם אתה מעודכן.

יוליה דור: קודם כל מי שצריך לדעת על זה, זה אותם אזרחי רוסיה.

יוליה מלינובסקי: השאלה, אם אני כאזרחית רוסיה באתי לעשות שינוי מעמד ויושב שם נציג של נתיב ונציג של משרד הפנים שהוא בכלל לא מעודכן על האירוע הזה?

יוליה מלינובסקי: כי זה אירוע.

דוד דרסלי אבטה: מבחינת רשות האוכלוסין אני חושב שהנקודה המשמעותית זה יותר נתיב.

דוד דרסלי אבטה: ברגע שיש את האישור של נתיב, זה פחות משנה אם זה עולה מרוסיה או בלארוס או אוקראינה.

יוליה דור: מבחינתנו אין הבדל.

יוליה מלינובסקי: אני רוצה לסכם את הנקודה הזאת.

יוליה מלינובסקי: הנקודה הזאת דרמטית כי אנחנו רואים הרבה אנשים יוצאי רוסיה ובלארוס שכרגע הם באו לפה חופשי.

יוליה מלינובסקי: התור הראשון למשרד הפנים כדי להתחיל סיפור של המסמכים זה בעוד חודשיים, ובינתיים הם נופלים בין הנקודות, אז התברר שעכשיו יש לנו שש נקודות ברחבי הארץ.

יוליה מלינובסקי: עד אתמול זה היה מיועד ליוצאי אוקראינה, ומאתמול גם יוצאי רוסיה ובלארוס יכולים לגשת לשם להתחיל הליך עם נתיב, ומשרד הפנים יודע וייתן שם מענה.

יוליה מלינובסקי: עד עכשיו מה שאמרתי, הכול נכון?

דוד דרסלי אבטה: נכון.

תומר מוסקוביץ': אני הודעתי לעובדים, אמרתי להם 'ספסיבה בולשוי'.

יוליה מלינובסקי: יופי, אתה מצדיק את שם המשפחה שלך.

יוליה מלינובסקי: אז בבקשה תעבירו שאנחנו נוכל לפרסם את רשימת הנקודות האלו, שאנשים יידעו לפנות לשם.

יוליה מלינובסקי: כן מוסי, בבקשה.

מוסי רז: ראשית אני שמח שיש כאן בשורה לזכאי חוק השבות.

יוליה מלינובסקי: יש פה מלא בשורות היום.

מוסי רז: בשורות לזכאי חוק השבות זה חשוב מאוד, ברוכים הבאים, אבל המלחמה באוקראינה, היא לא מבדילה בין זכאי חוק השבות לבין מי שלא זכאי לחוק השבות.

מוסי רז: טילים נופלים, הם לא מונחים לזכאי חוק השבות, ומגיעים לפה פליטים מאוקראינה.

מוסי רז: הם פוגשים מערכת, אני אגיד את זה במילה עדינה, ששונאת זרים, רגילה להיות כזו, חוקים בעייתיים ביותר ששימשו אותנו בקליטה של אנשים מאפריקה, ובודדים נלחמו אז נגד זה.

מוסי רז: זו המערכת שהם פוגשים.

מוסי רז: אני לא מדבר על אנשים, אני מדבר על מדיניות.

מוסי רז: אני יכול להחמיא לתומר שבאמת עובד ומנסה לענות לפניות ועונה בצורה יפה, ולאנשים שלו שבאמת עושים הכול, רק מה, יש להם כללים בעייתיים ועם הכללים הבעייתיים האלה צריך להתגבר, ולאט-לאט אחרי שאנחנו ממצים את כל הטעויות האפשרויות, אנחנו מתקנים.

מוסי רז: אני הייתי שלשום במלון דן פנורמה.

מוסי רז: אני יודע שגם חברי ולדי היה שם אתמול ואחרים ביקרו, מיכל רוזין, גבי לסקי.

מוסי רז: קודם כל, כל הכבוד, התנאים שם הם בסדר גמור.

מוסי רז: לא זו הבעיה.

מוסי רז: אני רוצה ראשית לשאול מדוע יש את הכלל הזה שמי שהונה את ההגירה לפני עד חמש שנים, אנחנו לא מקבלים אותו?

מוסי רז: תבינו, יש כאן עכשיו מלחמה.

מוסי רז: אנשים סובלים, אנשים נהרגים, אנשים ברחו לכאן.

מוסי רז: ברוב המקרים הרי לא מדובר במספרים גדולים.

מוסי רז: מדובר בנשים.

מוסי רז: פגשתי גם גבר אחד.

מוסי רז: כמעט כולן נשים שבאות לכאן כי יש להן סיבה, אימא שלהן כאן או אחותן כאן או משהו כזה, וזו הסיבה שהן באות לכאן ולא למקום אחר.

מוסי רז: זה לא שישראל היא יעד ההגירה המועדף על מי שבורח מאוקראינה.

מוסי רז: ממש ממש לא.

מוסי רז: ראשית, אני חושב שצריך לבטל את הכלל הזה.

מוסי רז: שנית, אני חושב שיש לשפר את הדרך לשם.

מוסי רז: בשדה התעופה אני חושב שחייב להיות מי שיחלק לנוחתות נייר עם כל הזכויות שלהן בשפה שהן מבינות.

מוסי רז: אני לא יודע אם זה רוסית או אוקראינית.

מוסי רז: מצידי אמהרית וסודנית.

מוסי רז: אין שפה כזו סודנית, אני יודע.

מוסי רז: מה הזכויות שלהן, שיהיה להן ברוסית ובאוקראינית.

מוסי רז: כמה מהן חזרו הוחזרו לחו"ל מבלי שאנחנו יודעים?

יוליה מלינובסקי: זה שאלות שאני התכוונתי לשאול.

יוליה מלינובסקי: אתה הקדמת אותי.

מוסי רז: בסדר, אז אני עוזר לך כי את שאלת מספיק שאלות.

מוסי רז: כמה מהן הוחזרו לחו"ל, אם בכלל, מבלי שאנחנו יודעים?

מוסי רז: האם אפשר לקבוע כלל שלא תוחזר אף אחת לפני שהחליט דיין אם צריך?

מוסי רז: שיהיה דיין תורן בשדה התעופה.

מוסי רז: יש דבר כזה במדינות הגירה אחרות.

ולדימיר בליאק: זה לא מדויק.

מוסי רז: מה לא מדויק?

ולדימיר בליאק: כי מגישים ערר לבית דין להגירה ואחרי זה זה מגיע לבית המשפט המחוזי.

מוסי רז: אני יודע, זה גם על בית דין להגירה.

יוליה מלינובסקי: דקה, דקה.

יוליה מלינובסקי: סוגיה של בית דין להגירה, הזמנתי לפה נציג משרד המשפטים.

יוליה מלינובסקי: נציג של בתי דין נמצאים בזום.

יוליה מלינובסקי: יש פה עו"ד מלשכת עורכי הדין שהוא מרכז את התחום הזה.

יוליה מלינובסקי: יש לי שאלות רבות לנושא הזה.

יוליה מלינובסקי: זה היה השלב הבא של הדיון.

יוליה מלינובסקי: אתם פשוט הקדמתם אותי.

מוסי רז: מי שמגרשים אותה לפחות צריכה לדעת שיש לה את האפשרות לפנות לבית דין להגירה, והיא צריכה לדעת שיש מתנדבים מטעם לשכת עורכי הדין.

מוסי רז: יכול להיות שיש עוד מתנדבים ויכול להיות שיש כאלה שעושים את זה בשכר, לא יודע, שמייצגים או שמוכנים לייצג.

מוסי רז: הן צריכות לדעת את הדבר הזה.

מוסי רז: גם הן צריכות לדעת, זה קצת פחות חשוב, שגם על החלטה של בית דין להגירה אפשר לערער לבית המשפט המחוזי, וצריך לדאוג שלא יהיה גירוש רק לאחר דיון בבית דין להגירה אם אין את הדיון בבית המשפט המחוזי.

מוסי רז: תומר, אני חושב שאתם צריכים לדאוג לזה.

מוסי רז: צריך לקבוע נוהל שבו תועברנה ללשכת עורכי הדין, אולי גם לעוד מקומות, רשימה פעם ביום או כמה פעמים ביום של אלה שקיבלו סירוב ומה עילת הסירוב.

יוליה מלינובסקי: תומר, סקירת המצב במבט שלכם, כמה סורבו?

יוליה מלינובסקי: מה הסיבות?

יוליה מלינובסקי: כמה נמצאים עכשיו בבית מלון, מתחילת המלחמה?

יוליה מלינובסקי: אחר כך אני רוצה לשמוע את בית הדין לעררים, בזום, נציג שלהם, ואחר כך אני רוצה לשמוע את עו"ד זרנופולסקי, כי התמונה שאני רואה או התמונה שמציירים לי היא לא אותו דבר, אז בוא נתכנס לשאלה הזאת.

תומר מוסקוביץ': קודם כל את המספרים אני לא יודע.

תומר מוסקוביץ': במלונית כרגע יש בודדים ממש, 13 מסורבים, אולי אפילו קצת פחות.

ולדימיר בליאק: היו 17 נכון לאתמול.

תומר מוסקוביץ': אני חושב שחלק מהן כבר הורחקו.

מוסי רז: גורשו.

תומר מוסקוביץ': לא גורשו, הורחקו מישראל לפי חוק, ואני מציע שבאמת נשמור על שפה נורמלית שמתאימה להוראות החוק.

תומר מוסקוביץ': אנחנו לא מגרשים מפה אף אחד כי הבן אדם הזה, לא הייתה לו זכות להגיע לפה.

תומר מוסקוביץ': ואני מבקש, רבותיי, שלא נשחרר לגמרי את הרסן ולא נאבד לגמרי כל שליטה כי זה מתחיל בהדרגה.

תומר מוסקוביץ': הורים מבוגרים של ישראלים, אתה אומר, טוב.

תומר מוסקוביץ': אחרי זה אומרים לך, לא, קרובי משפחה.

תומר מוסקוביץ': אתה אומר, בסדר.

תומר מוסקוביץ': אחרי זה אומרים לך, קרובי משפחה לא מדרגה ראשונה.

תומר מוסקוביץ': אחרי זה אומרים לך, מה שאתם קוראים 'פליטים' למרות שהם מגיעים ממדינות שאין בהן סכנה לחיים שלהם והם יכולים להגיע לכל אירופה, לכל מקום, ועכשיו אומרים לך, לא, גם את אלה שארבע שנים נלחמת איתם כדי שייצאו מישראל, והם נלחמו איתך בכל בתי המשפט ובכל המערכות וצפצפו על החוקים שלך צפצוף ארוך, לא, עכשיו יש מלחמה, אז אני רוצה להגיד לכם, המלחמה באוקראינה.

תומר מוסקוביץ': היא לא בפולין, היא לא בהודו, היא לא בהולנד, היא לא בגרמניה, היא לא בכל אחת ממדינות האיחוד האירופאי שמוכנים לארח אותם.

ולדימיר בליאק: מה זה קשור?

ולדימיר בליאק: אבל הם ברחו מערים באוקראינה.

תומר מוסקוביץ': בסדר, הם ברחו מערים מאוקראינה.

ולדימיר בליאק: מערים המופגזות.

תומר מוסקוביץ': בסדר, נכון, אבל הם כרגע לא בסכנת חיים.

ולדימיר בליאק: הם היו בסכנת חיים.

תומר מוסקוביץ': בסדר, אז מה, אז עכשיו ניתן להם פרס?

ולדימיר בליאק: מה זה פרס?

ולדימיר בליאק: על מה אתה מדבר בכלל?

ולדימיר בליאק: איזה פרס?

תומר מוסקוביץ': אני מבקש להשלים את הדברים שלי.

יוליה מלינובסקי: תומר, דקה.

יוליה מלינובסקי: תן לנו פרופיל אנשים.

יוליה מלינובסקי: הוא עובד מדינה.

ולדימיר בליאק: בסדר גמור.

יוליה מלינובסקי: הוא מבצע מדיניות של ממשלה.

ולדימיר בליאק: אני חושב שהוא מעודכן על קו המדיניות.

יוליה מלינובסקי: וזה גם מדיניות של שרים שלנו, גם חוץ, גם פנים וגם שלנו, אז שיתכבדו ויקבלו החלטות אחרות.

יוליה מלינובסקי: כרגע זה המדיניות.

ולדימיר בליאק: לא הבנתי למה את צועקת עליי.

יוליה מלינובסקי: כי דיי, אני לא מסכימה שישפילו פה עובדים, כי הוא גם סופג.

יוליה מלינובסקי: ברגע שבן אדם מקבל סירוב, האם הוא מקבל מידע על זה שיש לו זכות לערעור?

יוליה מלינובסקי: זו שאלה ראשונה, הזכויות הבסיסיות של האזרח.

יוליה מלינובסקי: שאלה שנייה, מה הפרופיל של אותם אנשים וכמה זמן לוקח הליך משפטי?

יוליה מלינובסקי: אני שומעת שאתם לא מאפשרים לעורכי דין להחתים את האנשים על ייפוי כוח.

תומר מוסקוביץ': נתחיל מהסוף.

תומר מוסקוביץ': עורכי דין יכולים להיפגש איתם גם במתקן המסורבים וגם במלונית, והם עושים את זה כשהם מראים ייפוי כוח.

יוליה מלינובסקי: אבל איך אפשר לחתום על ייפוי כוח אם אתם לא נותנים לעורכי דין להתקרב לשם?

תומר מוסקוביץ': נותנים להם, הם נכנסים.

יוליה מלינובסקי: זאת אומרת, אני עו"ד, אני ניגש לשם ואומר, זה הלקוח שפנה אליי, אין לי כרגע ייפוי כוח, אני צריך להחתים אותו על זה.

תומר מוסקוביץ': אני אבדוק בדיוק את הפרט איך עושים את זה.

תומר מוסקוביץ': יכול להיות שידברו עם הלקוח וישאלו אותו אם זה באמת עורך הדין שלו והוא לא סתם בא לעשות פה Ambulance chasing, כי גם כאלה יש, אז זה צריך לבדוק אבל ייצוג משפטי הם יקבלו.

תומר מוסקוביץ': ההליך בבית הדין לעררים הוא בסדר גודל של שעות וימים.

תומר מוסקוביץ': יום או משהו פחות מיום בדרך כלל מקבלים את ההחלטה.

תומר מוסקוביץ': הדיין בבית הדין הוא המוסמך להחליט אם הוא נותן צו ביניים למניעת ההרחקה או לא.

תומר מוסקוביץ': זה ממש הליך קצר מאוד.

תומר מוסקוביץ': אם רוצים לערער למחוזי זה כבר לוקח יותר.

יוליה מלינובסקי: כמה סורבו מתחילת המלחמה?

יוליה מלינובסקי: כמה אנשים אנחנו גירשנו?

יוליה מלינובסקי: יש לך את הנתונים האלה.

תומר מוסקוביץ': הרחקנו.

יוליה מלינובסקי: כמה אנשים אנחנו הרחקנו?

תומר מוסקוביץ': 260 מתוך ה-9,000 ומשהו שהגיעו.

יוליה מלינובסקי: לא נכון, אל תבלבל לי מוח.

ולדימיר בליאק: 426.

יוליה מלינובסקי: כמה אמרת שאנחנו הרחקנו?

תומר מוסקוביץ': 247 הרחקנו, לא גירשנו.

מוסי רז: כולם בגלל הונאה של רשות ההגירה?

תומר מוסקוביץ': לא.

מוסי רז: אז מאיזה עוד סיבות?

תומר מוסקוביץ': למשל מי שאנחנו מנחשים שבאה לעסוק פה בזנות, וגם תופעות כאלה כבר הגיעו, כן, מהערים המופצצות באים לעסוק פה בזנות.

תומר מוסקוביץ': כמו שבאו לפני המלחמה, באים גם עכשיו.

תומר מוסקוביץ': חלקם קורבנות סחר שמישהו דואג להביא אותם ולהזמין אותם.

תומר מוסקוביץ': אנחנו נעשה את עבודתנו ואני אומר לך שאין לאף אחד זכות - - -

יוליה מלינובסקי: מתחילת המלחמה הגיעו לישראל 9,188, יצאו 915, 3,000 עולים, אז אנחנו היום במספר שנכנסו לישראל, כ-5,500.

משה טור פז: זה מוגדר כפליטים.

תומר מוסקוביץ': לא, ממש לא פליטים.

תומר מוסקוביץ': אף אחד מהם לא פליט משפטי.

יוליה מלינובסקי: זה קרובי משפחה - - -

תומר מוסקוביץ': לא כולם קרובי משפחה.

משה טור פז: מה ההגדרה המשפטית של ה-5,500 אנשים האלה?

תומר מוסקוביץ': אנשים שביקשו להיכנס לישראל כתיירים וסורבה כניסתם.

משה טור פז: הם תיירים.

תומר מוסקוביץ': כן.

משה טור פז: מתוכם 200 ומשהו סורבה קליטתם, אז 5,000 ומשהו נכנסים כתיירים.

תומר מוסקוביץ': כן.

משה טור פז: כשהאשרה שלהם זה לחודשיים?

תומר מוסקוביץ': שלושה.

יוליה מלינובסקי: מה פרופיל האנשים שסורבו?

תומר מוסקוביץ': הרוב הגדול זה כאלה שיש לנו ניסיון שב"חי איתם, ניסיון שהם כבר היו פה בארץ, כבר הגישו פה בקשות מקלט שנדחו, כבר הגישו פה בקשות, הליכים מדורגים שנדחו, סתם היו פה תיירים לא חוקיים והורחקו, ועכשיו הם מנסים את מזלם שוב והם ינסו אותו במקום אחר.

יוליה מלינובסקי: מתוך 13 או 17 שכרגע בבית מלון, כמה נשים, כמה גברים?

תומר מוסקוביץ': אני חושב שיש גבר אחד והשאר נשים.

מוסי רז: כן, יש שם גבר אחד שבכלל הגיע ממוסקבה, אבל הוא עם אזרחות אוקראינית.

תומר מוסקוביץ': ההערה פה של חבר הכנסת רז היא מאוד חשובה, צריך להגיד את זה.

תומר מוסקוביץ': היה לנו למשל לפני כמה ימים זוג שהאישה היא אזרחית אוקראינה, אבל היא בכלל גרה ברומניה כבר שנים רבות, אז מה, גם אותה הפציצו?

תומר מוסקוביץ': יש פה גם ניצול לרעה ואי אפשר להתפרק מכל הגבולות.

מוסי רז: בסדר, אבל לבדוק את ענייני העבר, סבתא שלי וסבא שלי הורשו להיכנס לפה על ידי המנדט הבריטי שנה לאחר שהם נכנסו בצורה לא חוקית וגורשו בגלל שהם רימו את ההגירה הבריטית.

תומר מוסקוביץ': אתה רואה, אז אנחנו השתפרנו מאז כנראה.

מוסי רז: הם נתנו שנה אחרי ואנחנו לא נותנים.

תומר מוסקוביץ': בסדר, אנחנו נותנים חמש שנים אחרי.

תומר מוסקוביץ': צריך לזכור גם עוד דבר, הגירה היא גם עניין של איתותים וגם עניין של התרעה, ואנשים צריכים לדעת לא לרמות את מערכת ההגירה הישראלית ויהיה לזה מחיר, כן, גם מחר כשיפציצו את הבית שלהם.

תומר מוסקוביץ': שילכו למדינה אחרת שמוכנה לקבל אותם.

תומר מוסקוביץ': אף אחד שיצא מאוקראינה לא הוחזר לאוקראינה, צריך להגיד את זה בצורה ברורה.

תומר מוסקוביץ': אנשים מגיעים מיפן שקלטה שמונה אוקראינים, כל הכבוד, ועד גרמניה שקלטה מאות אלפים, ואם הם בחרו דווקא להגיע לישראל, אז שיגיעו לפה כאזרחים שומרי חוק ולא כאזרחים שהפרו את החוקים שלנו.

יוליה מלינובסקי: טוב.

יוליה מלינובסקי: יש לך הערה, חבר הכנסת בליאק?

ולדימיר בליאק: יש לי שאלה.

ולדימיר בליאק: אחרי שבעצם הערר מגיע לבית הדין להגירה והוא נידחה והתיק מגיע לבית המשפט המחוזי, האם אפשר להמתין על החלטת בית המשפט המחוזי ובינתיים לא לגרש?

יוליה מלינובסקי: זה החלטה של בית המשפט.

יוליה מלינובסקי: בית המשפט מחליט אם הוא נותן צו זמני.

יוליה מלינובסקי: אתמול למשל כבוד השופטת מיכל אגמון נתנה צו זמני, אז אנחנו מכבדים צווים שיפוטיים.

יוליה מלינובסקי: אם בית המשפט לא נותן צו זמני, אנחנו מרחיקים כי אין לנו צו שמונע את זה מאיתנו.

יוליה מלינובסקי: בואו נתכנס לנושא הזה קצת יותר לעומק.

יוליה מלינובסקי: בואו נשמע את בית הדין לעררים.

יוליה מלינובסקי: מה הפרקטיקה?

יוליה מלינובסקי: מה קורה שם עכשיו?

יוליה מלינובסקי: שלום אדוני, אתה מבית דין לעררים?

נדב גולני: לא, אני ממשרד המשפטים, ייעוץ וחקיקה.

נדב גולני: אני רפרנט רשות האוכלוסין.

נדב גולני: אני לא מייצג את בתי הדין הרבניים.

יוליה מלינובסקי: לא, אני לא צריכה רבניים.

יוליה מלינובסקי: עם רבנים יש לי סיפור אחר.

יוליה מלינובסקי: זה אותה ועדה אבל איתם, אגב, יש לי דיבור אחר.

יוליה מלינובסקי: אני תיכף אעדכן שלכבוד הבקשה שלי לרבנים הראשיים, כי עכשיו יש את הסיפור של בירורי יהדות שדורש מסמכים מאוקראינה, אז אין מסמכים מאוקראינה.

יוליה מלינובסקי: קיבלתי תשובה מהרבנות הראשית שלכבוד פנייתי הם משנים מדיניות ויעבדו בהתאמה למצב, ליוצאי אוקראינה יתנו עדיפות, והם מבינים את המורכבות.

יוליה מלינובסקי: אני רק מקווה מאוד שרצון טוב ישתלם עם מעשים.

יוליה מלינובסקי: טוב, זה משהו אחר, זה עדכון קצר.

נדב גולני: מכל מקום, אני לא מבתי הדין לעררים.

נדב גולני: אני יודע שהועברה התייחסות כתובה לבקשת יושבת-ראש הוועדה.

יוליה מלינובסקי: אבל אני ביקשתי היום בדיון נציג מבית דין לעררים.

נדב גולני: אני לא הנציג.

יוליה מלינובסקי: אז תדאגו להביא לי עכשיו נציג תוך כדי הדיון.

יוליה מלינובסקי: אני ראיתי את התשובה שלהם.

יוליה מלינובסקי: לפי התשובה שלהם, אצלם הכול גן עדן.

נדב גולני: אני אעביר את הבקשה.

יוליה מלינובסקי: בבקשה, עכשיו.

יוליה מלינובסקי: עו"ד זרנופולסקי.

אלכסנדר זרנופולסקי: אנחנו כרגע מרכזים פעילות בכל הקשור לפליטים, מטעם לשכת עורכי הדין יחד עם עו"ד אביטל קידרון.

אלכסנדר זרנופולסקי: נפגשתי איתו שלשום בדן פנורמה.

יוליה מלינובסקי: אני קיבלתי תשובה מבית דין לעררים כי אצלם הכול מתקתק, עובד כמו שעון ואין שום בעיה.

יוליה מלינובסקי: תן לי עכשיו מבט מזווית עו"ד שמייצג לקוחות, ותומר, אין דבר כזה שבא עו"ד להחתים לקוח על ייפוי כוח ואתם מונעים את זה ממנו.

יוליה מלינובסקי: אין חיה כזאת בעולם המתוקן של מדינת ישראל, ולצערי הרב זה קרה לא פעם.

אלכסנדר זרנופולסקי: אני אספר כמה סיפורים על מנת להמחיש את העניין הזה.

אלכסנדר זרנופולסקי: קודם כל היו לנו מספר מקרים שהיינו צריכים להחתים את הלקוחות בשטח הטרמינל.

אלכסנדר זרנופולסקי: בטרמינל אין כניסה לעורכי דין.

אלכסנדר זרנופולסקי: למעשה אנחנו נאלצנו להפעיל את ביקורת הגבולות.

אלכסנדר זרנופולסקי: כמו שדיברת בתחילת הדיון, למעשה הטלפונים שם הם משותקים.

אלכסנדר זרנופולסקי: אף אחד לא עונה לטלפונים.

אלכסנדר זרנופולסקי: קיבלנו נגיד את הצו ואנחנו רוצים להעביר את הצו הזה לביקורת גבולות על מנת למנוע הרחקה, אנחנו לא מסוגלים לעשות את זה וזה למעשה המשימה של רשות האוכלוסין וההגירה על מנת שיהיה מישהו תורן, על מנת שיהיה באמת לאן לפנות.

יוליה מלינובסקי: אין, אין.

אלכסנדר זרנופולסקי: לא יתכן שאנחנו נתרוצץ.

אלכסנדר זרנופולסקי: בלילה אין לי לפנות בכלל.

תומר מוסקוביץ': אנחנו מיוצגים בבית הדין גם, אז אם יש החלטה גם אנחנו יודעים אותה וזה מועבר אלינו - - -

אלכסנדר זרנופולסקי: אני צריך אתכם באופן מיידי.

אלכסנדר זרנופולסקי: ברגע שקיבלנו את ההחלטה אנחנו רוצים ליישם את ההחלטה הזאת, אני צריך לוודא שאתם לא מרחיקים את הלקוח.

תומר מוסקוביץ': אבל יש לך את הפרקליט שלנו שהיה איתך בדיון.

אלכסנדר זרנופולסקי: אין דיונים כי בדרך כלל זאת גם בעיה שכנראה צריך לדבר עליה, שכל העררים האלה נדחים לרוב ללא קיום דיון.

אלכסנדר זרנופולסקי: כיוון שלא רואים שם את הבן אדם, רואים את המספר של ההליך.

אלכסנדר זרנופולסקי: כל הליך זה פליט, זה בן אדם.

אלכסנדר זרנופולסקי: יש חיי אדם מאחורי הניירת וצריך לראות אותו.

יוליה מלינובסקי: בוא נפרט את זה לפרטים.

יוליה מלינובסקי: קודם כל בעיות לוגיסטיות.

יוליה מלינובסקי: אי אפשר להחתים בן אדם כשהוא נמצא שם בטרמינל, כי אין גישה.

אלכסנדר זרנופולסקי: כרגע זה פחות רלוונטי כיוון שהם מועברים לדן פנורמה.

אלכסנדר זרנופולסקי: ביום שישי הגענו לשם.

אלכסנדר זרנופולסקי: היה גשם, לא הוכנסנו לשם.

אלכסנדר זרנופולסקי: פשוט סירבו להכניס אותנו.

אלכסנדר זרנופולסקי: לא יכולנו להחתים על ייפויי כוח.

אלכסנדר זרנופולסקי: בסופו של דבר לקח לנו איזה 24 שעות לפתור את זה.

אלכסנדר זרנופולסקי: בסוף קיבלנו שם חדר.

אלכסנדר זרנופולסקי: אנחנו כן יכולים להיכנס להיות שם.

אלכסנדר זרנופולסקי: מידי פעם עושים לנו בעיות, לא נותנים לנו לראות את הלקוחות, בשעות לא שגרתיות.

אלכסנדר זרנופולסקי: לא מורידים אותם למטה, לא נותנים לנו לראות אותם, כלומר צריך לעשות את זה בצורה מסודרת.

אלכסנדר זרנופולסקי: צריך שיהיה באמת נוהל.

יוליה מלינובסקי: עכשיו בית דין לעררים, מה קורה שם?

אלכסנדר זרנופולסקי: למעשה גם צריך להבין שהמלאכה של עו"ד שנכנס לתמונה היא מלאכה מאוד קשה.

אלכסנדר זרנופולסקי: גם ככה כל העניין של תקיפה של החלטות של רשות האוכלוסין וההגירה היא הפכה להיות עם הקמת בית הדין, קשה מנשוא.

אלכסנדר זרנופולסקי: כיוון שלצערי אין לנו שום אוזן קשבת, אין כמעט דיינים שמוכנים להיכנס לעובי הקורה, לפתור את הבעיות, לתת החלטות מהותיות, לרוב אנחנו נתקלים בדחיות העררים כמעט על הסף.

אלכסנדר זרנופולסקי: במקרה עכשיו של מסורבי כניסה מאוקראינה, של אותם פליטים שנמלטו מאוקראינה מתופת המלחמה, אנחנו לא רואים שום חמלה, שום אנושיות.

אלכסנדר זרנופולסקי: כמו שאמר תומר מוסקוביץ', למה שניתן להם פרס?

אלכסנדר זרנופולסקי: אני חושב שהרטוריקה הזאת אומרת הכול.

אלכסנדר זרנופולסקי: הכיצד מתייחסים לאנשים האלה?

אלכסנדר זרנופולסקי: קודם כל זה אנשים, זה לא איזה עבריינים שהיו פה באופן לא חוקי, כניסתם סורבה וכדומה.

אלכסנדר זרנופולסקי: כרגע מדובר בפליטים לכל דבר ועניין.

אלכסנדר זרנופולסקי: על אף שאנחנו עורכי דין, גם אתה עו"ד, תומר מוסקוביץ'.

אלכסנדר זרנופולסקי: לא ניכנס פה להגדרות משפטיות כי הגדרות משפטיות זה לא חזות הכול.

אלכסנדר זרנופולסקי: קודם כל עלינו בתקופה הזו להיות בני אדם.

יוליה מלינובסקי: אני שואלת עכשיו שאלה.

יוליה מלינובסקי: הגשת בקשה, כמה זמן לוקח לקבל החלטה?

אלכסנדר זרנופולסקי: זה לא העניין.

אלכסנדר זרנופולסקי: זה יכול לקחת שעות, זה יכול לקחת יממה שלמה.

אלכסנדר זרנופולסקי: לפעמים זה ניתן ללא תשובה של המשיבה, של רשות האוכלוסין וההגירה, ופשוט אנחנו מקבלים דחייה של בקשה לצו ביניים.

אלכסנדר זרנופולסקי: מה זה אומר בפועל?

אלכסנדר זרנופולסקי: בפועל, למעשה ברגע שיש דחייה, הערר מתייתר כי למעשה יש להם את האפשרות להרחיק את הבן אדם והם ינצלו את האפשרות הזאת.

יוליה מלינובסקי: לא, הם לא נגד.

יוליה מלינובסקי: הם עובדים לפי חוק.

יוליה מלינובסקי: זה הסמכויות שלהם.

אלכסנדר זרנופולסקי: לא, הסמכויות שלהם זה גם סמכויות של הדיין, למעשה גם לעכב את ההחלטה על מנת שיהיה לנו מספיק זמן על מנת ללכת לבית המשפט המחוזי.

יוליה מלינובסקי: אז אתה אומר לי שרוב ההחלטות של הדיינים הן - - -

אלכסנדר זרנופולסקי: אני מדבר איתך על החלטות נגיד מסופ"ש.

אלכסנדר זרנופולסקי: החלטות מיום ראשון, יום שני, היה דיין מסוים שעשה תורנות.

אלכסנדר זרנופולסקי: הוא דחה את כולם באופן גורף.

אלכסנדר זרנופולסקי: ברגע שהוא דוחה, למעשה הם ברי הרחקה באופן מיידי ואין לנו את הזמן.

אלכסנדר זרנופולסקי: אני אספר גם סיפור מסוים שהוא ימחיש הכול.

אלכסנדר זרנופולסקי: אין לנו הרבה זמן, אנחנו צריכים לרוץ כנגד השעון, להגיש בקשה ערעור לבית המשפט המחוזי ושם אנחנו למעשה תולים את יהבנו על שופט שייתן שם את ההחלטה.

אלכסנדר זרנופולסקי: באמת ניתנה אתמול החלטה של כבוד השופטת מיכל אגמון גונן.

יוליה מלינובסקי: במחוזי.

אלכסנדר זרנופולסקי: במחוזי בתל אביב.

אלכסנדר זרנופולסקי: היא כתבה: "אין לשלוח מכאן מהרגע להרגע את אילו שנמלטו מהתופת".

אלכסנדר זרנופולסקי: לא כך פועלים לצערי דיינים של בית דין לעררים.

אלכסנדר זרנופולסקי: היא כותבת: "יש לאפשר לאותה גברת שהגישה את הערעור, להישאר בישראל ולנסות ולהתאושש ולו במעט מהטראומה שעברה".

יוליה מלינובסקי: מי במשרד המשפטים אחראי על בית דין לעררים?

יוליה מלינובסקי: הם תחת איזה קורת גג נמצאים?

אלכסנדר זרנופולסקי: מי שממונה עליהם זה באמת משרד המשפטים.

אלכסנדר זרנופולסקי: אני רוצה פה גם לציין איזה נקודה מסוימת.

יוליה מלינובסקי: זה נשיאת בית המשפט העליון אחראית?

ולדימיר בליאק: שר המשפטים ממנה את בית הדין.

מוסי רז: שר המשפטים.

מוסי רז: זה לא ועדה למינוי שופטים.

אלכסנדר זרנופולסקי: הם לא קשורים לרשות השופטת ויש פה עניין של בעיה של הפרדת רשויות.

יוליה מלינובסקי: אז אני פונה לגבירתי מזכירת הוועדה, לפנות דחוף לשר המשפטים כדי לבחון את ההתנהלות של בית הדין לעררים, לעשות בדיקה מקיפה, כמה בקשות הוגשו?

יוליה מלינובסקי: כמה נדחו?

יוליה מלינובסקי: מה הדינמיקה של הדברים?

יוליה מלינובסקי: ולהסיק מסקנות, כי זה לא צריך להיות אוטומט.

יוליה מלינובסקי: זה ערכאה שיפוטית לכל דבר ועניין והם צריכים להפעיל שיקול דעת.

יוליה מלינובסקי: פשוט לראות מה קורה שם, נכון חברי הכנסת?

יוליה מלינובסקי: יש עוד תוספת למה שביקשתי?

ולדימיר בליאק: זה גם לקונה בחקיקה שאנחנו צריכים לתקן.

אלכסנדר זרנופולסקי: אני רוצה רק להשלים משהו חשוב.

אלכסנדר זרנופולסקי: דיבר תומר מוסקוביץ' על ההחלטה מאתמול של אגמון גונן שציטטתי ממנה.

אלכסנדר זרנופולסקי: אני רוצה לספר לכם סיפור.

אלכסנדר זרנופולסקי: אתמול ניתנה ההחלטה הזאת.

אלכסנדר זרנופולסקי: למעשה מורה ההחלטה על שחרור ממשמורת, ואז בפרקליטות החלו להיתמם והחלו להגיד למעשה שזה לא מה שנקבע במדויק, ואז למעשה הגברת הזאת נותרה במשמורת.

אלכסנדר זרנופולסקי: היא נותרה מוחזקת במלון דן פנורמה בניגוד להחלטה שיפוטית, ואין לנו עם מי לדבר.

אלכסנדר זרנופולסקי: יש אטימות מוחלטת.

אלכסנדר זרנופולסקי: אתמול בערב הגשנו העברה לכבוד השופטת והיום בבוקר קיבלנו החלטה שלמעשה זאת הכוונה וצריך לשחרר אותה לאלתר.

יוליה מלינובסקי: אז שהשופטים יכתבו את ההחלטות שלהם כך שלא ישתמע לשתי פנים.

אלכסנדר זרנופולסקי: לא, זה לא משתמע, זה היתממות.

תומר מוסקוביץ': גבירתי היושבת-ראש, אני דיברתי עם יוסי אדלשטיין שאחראי על כל המוחזקים האלה, והם נותנים להיפגש עם עורכי דין גם בלי ייפוי כוח, כלומר גם אם עו"ד אומר, כן, נותנים, ואז הוא מחתים את הייפוי כוח.

יוליה מלינובסקי: מה שאני מבינה מכל מה שקרה פה, כי זה דיון מאוד חשוב.

יוליה מלינובסקי: בתי הדין לעררים זה בכלל לקונה נפרדת.

יוליה מלינובסקי: רשות האוכלוסין וההגירה עובד לפי חוק.

יוליה מלינובסקי: אם בקשה נדחית על ידי דיין, הם צריכים לפעול לפי החוק.

יוליה מלינובסקי: אין להם פה אופציה.

תומר מוסקוביץ': חובתנו להרחיק אותו.

תומר מוסקוביץ': ככה החוק אומר, עד שישנו אותו.

יוליה מלינובסקי: אין פה אפילו שאלה לדעתי.

מוסי רז: כן, אבל אפשר לערער לבית משפט מחוזי ואפשר לדחות את זה.

ולדימיר בליאק: השאלה אם אפשר להמתין עד החלטה של בית המשפט המחוזי.

מוסי רז: השרה יכולה לדחות את הגירוש ב-72 שעות.

יוליה מלינובסקי: ברגע שיש החלטה שיפוטית, תוך כמה זמן אתם מתחילים לפעול?

תומר מוסקוביץ': זה תלוי.

תומר מוסקוביץ': לא תמיד יש טיסה זמינה.

תומר מוסקוביץ': אין מטוס שמחכה על המסלול.

אלכסנדר זרנופולסקי: ככל שישנה טיסה, יפעלו.

תומר מוסקוביץ': נכון.

אלכסנדר זרנופולסקי: זה פגיעה בזכות לערעור, בזכות להליך הוגן.

מוסי רז: צריך לתת לפחות 72 שעות לערעור לבית משפט מחוזי.

ולדימיר בליאק: השאלה אם אפשר להתחשב בנסיבות ולהמתין עד החלטת בית המשפט המחוזי.

תומר מוסקוביץ': לא, ואם הוא לא יערער לבית המשפט המחוזי?

תומר מוסקוביץ': רבותיי, יש חוקים ואנחנו נפעל לפי החוקים.

ולדימיר בליאק: כן, אבל אפשר גם להפעיל שיקול דעת.

מוסי רז: החוק אומר לך תוך כמה דקות אתה צריך לסלק אותם?

תומר מוסקוביץ': זה לא דקות.

תומר מוסקוביץ': לפעמים זה לוקח לנו גם שבוע למצוא לו טיסה חזרה.

מוסי רז: יפה, אוקיי, אז אם ממילא זה לוקח לפעמים שבוע, מדוע לא נענה לבקשה לתת 72 שעות לכולם על מנת למצות את האפשרות לפנות לבית משפט מחוזי?

תומר מוסקוביץ': אנחנו נבחן את זה.

מוסי רז: תודה.

יוליה מלינובסקי: אני גם כן פונה לרשות האוכלוסין וההגירה כמינהל תקין, זה לא רק לאוקראינה, זה בכלל.

יוליה מלינובסקי: ברגע שיש החלטה שיפוטית לדחות, יכול להיות שבן אדם לא ירצה שום דבר ויעזוב את הארץ, אבל שיהיה לו אופציה, אני חושבת 48, 72 שעות להחליט מה קורה, זה זמן סביר.

ולדימיר בליאק: מה הזמן הסביר כדי לפנות לבית המשפט המחוזי ולקבל סירוב?

אלכסנדר זרנופולסקי: לוקח לנו לפחות שלוש שעות להכין את הערעור כמו שצריך.

ולדימיר בליאק: אוקיי, אז 48 שעות זה סביר?

אלכסנדר זרנופולסקי: זה סביר.

יוליה מלינובסקי: כן, זה סביר.

יוליה מלינובסקי: ברגע שהוגשה בקשה לבית המשפט המחוזי, ההליך נעצר עד החלטת בית המשפט המחוזי.

אלכסנדר זרנופולסקי: עניין של ערבויות גם.

אלכסנדר זרנופולסקי: בית הדין, ככל שהוא נותן החלטה לשחרר, זה תמיד בכפוף להפקדת ערבות.

אלכסנדר זרנופולסקי: זאת ערבות גבוהה והרבה פעמים מדובר באנשים שהם חסרי כל ואין להם את האפשרות הזאת.

אלכסנדר זרנופולסקי: מדובר בערבויות של 20,000, 25,000, 30,000 שקל על כל גולגולת וזה פשוט בלתי סביר בנסיבות העניין.

יוליה מלינובסקי: תראה, אנחנו לא ניכנס לשיקול דעת שיפוטי כפי שאני לא נכנסת לשיקול דעת, למה דיין החליט לדחות.

יוליה מלינובסקי: אני רק פונה לשר המשפטים בשם הוועדה, שיבדקו התנהלות של הערכאה הזאת, כי אני שומעת על הליקויים שם כבר הרבה מאוד שנים.

יוליה מלינובסקי: התחלתי לטפל בזה עוד עם שרת המשפטים אילת שקד כשהמנכ"לית הייתה אמי פלמור, אבל אז זה לא הבשיל.

יוליה מלינובסקי: יש שם בעיות מבניות בתוך הערכאה המשפטית הזאת גם בדרך קבלת ההחלטות, אבל אני באמת מבקשת ופונה לתומר, 48 שעות זה זמן סביר.

יוליה מלינובסקי: תבחנו את זה כדי לתת לאנשים למצות את ההליך.

תומר מוסקוביץ': אוקיי, נבדוק את זה.

יוליה מלינובסקי: להגיש ערעור, לא להגיש ערעור.

יוליה מלינובסקי: תחשבו על זה.

תומר מוסקוביץ': נבחן את זה.

יוליה מלינובסקי: תבחנו את זה, בסדר.

יוליה מלינובסקי: עו"ד ורשה.

יוליה מלינובסקי: גבירתי המזכירה, לאור חשיבות הדברים שנאמרו פה, כבר היום אנחנו נוציא סיכום עם כל הבקשות.

יוליה מלינובסקי: בבקשה תפעלו כי כפי שאמרתי, מלחמה היא מצב לא סטנדרטי.

תומר ורשה: אנחנו הגשנו בג"ץ שתלוי ועומד היום נגד המתווה של שרת הפנים.

תומר ורשה: הבוקר הגשנו את העתירה המתוקנת נגד המתווה המתוקן, בתמיכת שגרירות אוקראינה.

תומר ורשה: יש לי כל מיני שאלות לתומר, גם על המתווה וגם הרבה חורים שיש בגבינה הזאת.

תומר ורשה: קודם כל, הקונסוליה הודיעה לי הבוקר במכתב רשמי שמבחינתה הצורך באישור מראש להיכנס לישראל זה הפרה של ההסכם הבילטרלי בין המדינות, ואני מנסה להבין עכשיו כשאני שומע את הדברים, למה צריך את זה?

תומר ורשה: אני שואל על המתווה ועל הצורך באישור מראש.

תומר ורשה: ממה שאני שומע כאן, למעשה הסיבה היחידה לסרב לאישורים האלה זה עבר הגירתי.

תומר ורשה: העבר ההגירתי הזה היה סיבה גם לבקרי הגבול לסרב בכניסה לישראל.

תומר ורשה: את אותה סטטיסטיקה שעושה משרד החוץ, ואני מאוד מכבד את אייל סיסו, אבל מה שאנחנו שמענו, משרד החוץ רק עושה סטטיסטיקה.

תומר ורשה: מי שמחליט זה רשות האוכלוסין, אם היה עבר הגירתי או לא, ואז זה עובר למשרד החוץ כדי לקטלג אותם, זכאי שבות, פליטים או בעלי קרובי משפחה.

תומר ורשה: במקום הזה, את הסטטיסטיקה הזאת אפשר לעשות בישראל.

תומר ורשה: אני עוד לא שמעתי כאן למה צריך להוציא אישור מראש כשבעצם במקום לקרוא לזה אשרה קוראים לזה אישור.

תומר ורשה: במקום לפנות לקונסוליה בחו"ל, פונים כאן למשרד החוץ, אבל בפועל יש כאן הפרה של הדברים.

תומר ורשה: אם תומר מוסקוביץ' יסביר לי מה ההבדל בין זה לבין לתת להם להיכנס וכאן לעשות את התשאול, ואני רוצה רגע להראות סטטיסטיקה.

תומר ורשה: אמר כאן תומר שבעצם 247 סורבו מתוך 5,500.

תומר ורשה: אנחנו מדברים על 5% שבעצם הורחקו או לא התקבלו.

תומר ורשה: אם אני מסתכל על המספרים שרשות האוכלוסין פרסמה ב-2019, נכנסו לישראל ב-2019 לפני הקורונה 125,000, מתוכם סורבו 6,300, זה אותם 5% בדיוק, בלי שהיה צורך לבקש אישור מראש, אז זה דבר אחד.

תומר ורשה: הייתי שמח לשמוע על זה.

תומר ורשה: לגבי המתווה, אני מנסה להבין את הדברים הבאים: האם משפחה שמגיעה עם ילדים, האם כולם נספרים?

תומר ורשה: מה עם משפחות של תושבים ארעיים או נושאי אשרות ב/1 בהליך מדורג?

תומר ורשה: הם לא אזרחים ישראלים.

יוליה מלינובסקי: נכון, שכחתי לשאול את השאלה הזאת.

תומר ורשה: האם הם מוחרגים או לא מוחרגים?

תומר ורשה: מה עם חברים של אזרחים ישראלים?

תומר ורשה: האם הם במכסה או לא?

תומר ורשה: מה עם בני זוג בני אותו מין, שזאת קבוצה שהיא גם קיימת, שעדיין לא פתחו תיק?

תומר ורשה: מה עם מקרים הומניטריים שאין להם כאן קרובי משפחה?

תומר ורשה: כל הדברים האלה, לא שמענו עליהם שום תשובות, ואני גם לא מבין למה צריך לעבור פעמיים על הטפסים, גם משרד הפנים וגם משרד החוץ, בדיקה אנושית שמעכבת?

תומר ורשה: גם מבחינת זכויות הערעור, אני מצטרף לביקורת שהיה ראוי שבמקרה הזה תהיה ערכאה פנימית לפני בית הדין, אבל שוב, בשורה התחתונה, כשאנחנו שופטים עכשיו את המספרים ואתם מדברים על מכסה שעוד לא הגענו אליה, אני מנסה להבין למה צריך את המכסה הזאת?

תומר ורשה: אם הסטטיסטיקה שאתם התחלתם לאסוף מלמדת שסירובי הכניסה נותרו בעינם גם לפני הקורונה כאשר היה פטור מאשרות וגם היום בזמן המלחמה, לי נראה שהסיבה היחידה לכך שעושים את האישורים מראש ולא מביאים אותם לנתב"ג זה כדי למנוע תמונות קשות לציבור הישראלי.

תומר ורשה: זה לא סיבה מספקת.

תומר ורשה: הם צריכים להגיע כי יש פטור מאשרות.

תומר ורשה: בקר הגבול באופן פרטני, כפי שהיום אתם עושים באופן פרטני, יבדוק את הבקשה.

תומר ורשה: 95% עוברים את הסלקציה.

תומר ורשה: גם 2019 וגם היום יכנסו לישראל.

תומר ורשה: לא צריך לפגוע ב-95% מהאנשים ולעכב אותם מחוץ לגבולות, ואותם 5% עם עבר הגירתי שמביא לסירוב כניסה, מרחיקים אותם לאותן מדינות שלישיות מהם הם באו, זה לא לאוקראינה ולכן גם אין בעיה להרחיק, אז אין פה גם תירוץ שהם נתקעים בארץ.

תומר ורשה: גם אם היה עבר הגירתי, אם לאותו אדם יש קרוב משפחה או מזמין ישראלי שמוכן לערוב עבורו כפי ששמענו כאן, איזה סיבה יש לא לקבל אותו הפעם בערבות?

תומר ורשה: כל השאלות האלה לא קיבלו תשובות עד לרגע הזה.

תומר ורשה: כמובן גם המונח קרבת משפחה זה פתח לשרירות, זה פתח לאפליה, זה פתח לנפוטיזם וזה דברים שצריכים לקבל ביטוי מיידי, ולכן כל עוד זה לא קורה, מין הראוי לבטל את המכסה, להשאיר את שיקול הדעת כפי שהיה עד היום, ובעוד שבוע-שבועיים תבחנו את הנתונים הסטטיסטיים ותראו האם זה חכם או לא חכם.

יוליה מלינובסקי: תודה רבה עו"ד ורשה.

יוליה מלינובסקי: אני רק רוצה לשים גבולות גזרה.

יוליה מלינובסקי: ההליך מתנהל בבית המשפט העליון.

יוליה מלינובסקי: מי שמגיש תשובות שם זה פרקליטות המדינה.

יוליה מלינובסקי: תומר מוסקוביץ' מנוע מלענות לך.

יוליה מלינובסקי: הוא לא יכול.

תומר ורשה: רק משפט אחד.

תומר ורשה: הם הודיעו לבג"ץ בתגובה שבימים האלה בגלל הקשיים הביורוקרטיים הם יתנו לאנשים להיכנס גם בלי למלא את הטפסים.

תומר ורשה: יש לי את זה כאן כתוב.

תומר ורשה: זה לא קורה.

תומר ורשה: הם כתבו במפורש שבימים הקרובים גם מי שלא ימלא טפסים יורשה לעלות ולהגיע לישראל.

יוליה מלינובסקי: השאלות שאתה שאלת זה שאלות מאוד נכונות.

יוליה מלינובסקי: אתם, המדינה, תצטרכו לתת לזה תשובות.

יוליה מלינובסקי: יש היום הרבה נשים שהיא נמצאת פה כי היא התחתנה עם אזרח ישראלי.

יוליה מלינובסקי: היא עוד לא קיבלה אזרחות.

יוליה מלינובסקי: היא נמצאת פה על ויזה ארעית.

יוליה מלינובסקי: היא נמצאת בהליך התאזרחות.

יוליה מלינובסקי: יש כאלו שכבר שבע, שמונה שנים, שלוש שנים.

יוליה מלינובסקי: יש הרבה.

יוליה מלינובסקי: האם היא נמצאת בקטגוריה שהיא יכולה להזמין לפה קרובי משפחה שלה?

תומר מוסקוביץ': היא עצמה כן אבל קרובי המשפחה לא, כי היא לא אזרחית ישראלית.

ליאור ברס: למה ההבחנה הזאת?

תומר מוסקוביץ': ככה, כי צריך לשים גבולות, כי אם היינו אומרים שכן, אז היית אומרת לי, מה עם כרגע שהוא רק פגש אותה אתמול?

תומר מוסקוביץ': כל קו שאנחנו שמים, אתם רוצים לקחת אותו עוד קצת.

תומר מוסקוביץ': ניקח אותו עוד קצת, אתם תיקחו אותו עוד קצת, אז מי שרוצה להכניס לפה את כולם, זה זכותו.

תומר מוסקוביץ': זה לא המדיניות שלנו.

יוליה מלינובסקי: זה דיון בכנסת.

יוליה מלינובסקי: זה מה שתומר אומר.

יוליה מלינובסקי: תומר מוסקוביץ' הוא פקיד בכיר.

יוליה מלינובסקי: בסוף יש ממשלה.

יוליה מלינובסקי: שאלו את השאלות האלו.

יוליה מלינובסקי: יש שרה והם צריכים להחליט.

יוליה מלינובסקי: אני שואלת שאלות כי הציבור פונה אליי, אז התשובה היא מאוד פשוטה.

יוליה מלינובסקי: גברת שנמצאת פה בהליך התאזרחות כי היא התחתנה עם אזרח ישראלי והיא עכשיו רוצה להביא לפה את האימא שלה במסגרת שמחוץ למכסה.

יוליה מלינובסקי: אם במכסה, זה כבר סיפור אחר, אבל מחוץ למכסה, אימא והבת שלה מהנישואים הקודמים, היא לא יכולה.

יוליה מלינובסקי: מדובר על אזרחי ישראל ותושב קבע, שהרוב זה לא רלוונטי.

יוליה מלינובסקי: אפשר להתווכח אם זה נכון או לא.

יוליה מלינובסקי: כרגע זה התשובה, כי פונים אליי אזרחים.

יוליה מלינובסקי: אני נותנת תשובות פה עכשיו.

יוליה מלינובסקי: תציגי את עצמך.

שני בר טוביה: שלום, אני מקדמת מדיניות של פורום ארגוני הפליטים ומבקשי המקלט בישראל.

שני בר טוביה: אני חושבת שמה שאנחנו רואים בימים האחרונים ומה שאנחנו רואים בדיון בוועדה, בעצם בשבילנו זה הצפה של דברים שלנו הם היו מאוד ברורים בעשור האחרון.

שני בר טוביה: זה לא פעם ראשונה שנכנסים למדינת ישראל פליטים.

שני בר טוביה: למשל, הדוגמה של בית הדין לעררים והליקויים שלו היא רק דוגמה אחת, אז במובן מסוים זה טוב שהמשבר של פליטי אוקראינה מציף את כל הדברים האלה.

שני בר טוביה: אני חושבת שהדבר שמאוד ברור שהוצף כאן לאורך הדיון זה הצורך של מדינת ישראל במדיניות הגנה.

שני בר טוביה: צריך להפריד בין מדיניות הגנה למדיניות הגירה.

שני בר טוביה: מדיניות הגירה לכל מדינה יש.

שני בר טוביה: יש מדינות שרוצות מהגרים להייטק, יש מדינות שרוצות מהגרים יהודים, וזה נושא נפרד לדיון.

יוליה מלינובסקי: מה זה מהגרים יהודים?

שני בר טוביה: יש מדינות שרוצות מהגרים יהודים, למשל מדינת ישראל.

שני בר טוביה: זה מדיניות ההגירה.

יוליה מלינובסקי: מהגרים יהודים, אין דבר כזה, למדינת ישראל.

שני בר טוביה: עולים, סליחה.

יוליה מלינובסקי: הסמנטיקה פה היא חשובה.

שני בר טוביה: לכל מדינה יש מדיניות הגירה, כולל למדינת ישראל.

שני בר טוביה: יש מדיניות הגירה ויש חוקים שנחקקו לצורכה.

שני בר טוביה: למדינת ישראל אין מדיניות הגנה שהיא צריכה להיות מופרדת ממדיניות הגירה ומאינטרסים וממחשבות של מדיניות הגירה ומסדרי עדיפויות של מדינות הגירה.

שני בר טוביה: מדיניות הגנה מתחייבת מתוקף המחויבות של מדינת ישראל לזכויות אדם, לדיני פליטים, לרצון להשתתף במה שנקרא משפחת העמים.

שני בר טוביה: אנחנו מדינה שרואים את עצמנו כמדינה מערבית.

שני בר טוביה: הגיע הזמן אחרי שבעה עשורים לנסח מדיניות הגנה, מי זה פליט, מי זה לא פליט אבל כן יש לו הגנה מפני הרחקה, מה כוללת הגנה מפני הרחקה, מה הזכויות שניתנות.

שני בר טוביה: אנחנו לא דיברנו היום בכלל על מה קורה עם מי שכן נכנס.

שני בר טוביה: כל הדיון הציבורי מתמקד בכניסה ובמכסות, וזה מובן מאליו מדוע, אבל צריך לדבר על הזכויות של מי שנמצא כאן.

שני בר טוביה: צריך לטפל באנשים האלה.

שני בר טוביה: אשרת תייר והגנה מפני הרחקה, אנשים שנשארים במצב הזה אפילו שבוע, שבועיים, שלושה, עלולים להגיע לרעב ולעוני וחס וחלילה פגיעות לסחר בבני אדם.

יוליה מלינובסקי: לא גבירתי, אני לא מסכימה איתך.

יוליה מלינובסקי: המדיניות היא מאוד פשוטה.

יוליה מלינובסקי: אנחנו קודם כל נותנים להיכנס לישראל לאנשים מאוקראינה שיש להם זיקה לישראל.

יוליה מלינובסקי: בגלל זה לי היה מאוד חשוב שיהיה אזרח ישראל מצד שני שמארח, שמטפל, שנותן בית.

יוליה מלינובסקי: אנחנו לא שם.

יוליה מלינובסקי: אני ממש לא מסכימה עם האמירות שאני שמעתי, מחנות פליטים ויאללה שיכנסו מי שרוצה.

יוליה מלינובסקי: אנחנו מדינה מיוחדת עם גבולות מיוחדים ואזור מיוחד.

יוליה מלינובסקי: גם, אגב, מדינה קטנה.

יוליה מלינובסקי: רק שאנחנו ניכנס טיפה לפרופורציות, יש היום בקנדה אירוע לאומי שעוד לא היה כדוגמה בכל ההיסטוריה של קנדה, שהם רק פרסמו שעוד מעט הם יתחילו לחשוב איך לקבל את מדיניות ההגירה שלהם כלפי יוצאי אוקראינה, אז להיכנס טיפה לפרופורציה.

מוסי רז: וכמה פליטים מישראל הם קלטו, שהיו שם, שבאו מאפריקה והלכו לשם וקיבלו שם מעמד?

שני בר טוביה: אלפים.

מוסי רז: אלפים רבים.

יוליה מלינובסקי: אגב, בקנדה הקהילה הכי גדולה בעולם של יוצאי אוקראינה, חוץ מגבולות אוקראינה.

יוליה מלינובסקי: הבנו, בסדר.

יוליה מלינובסקי: אנחנו נמצאים במצב מיוחד.

יוליה מלינובסקי: בגלל זה אני אומרת שקודם כל אנשים שיש להם זיקה לישראל.

יוליה מלינובסקי: שאני מארחת פה את אימא שלי או אחותי, אני דואגת להם לבית, אני דואגת להם לאוכל.

שני בר טוביה: הגיעו אלינו כבר מקרים של אזרחים ישראלים שהזמינו לכאן קרובי משפחה אבל הם לא יכולים לתמוך בהם כלכלית יותר מתקופה מסוימת, ולאנשים האלה לא יהיה מענה.

שני בר טוביה: אפילו מי שאת מזכירה, אפילו אותם אנשים שיש להם את הכרטיס זהב, את המזמין, משפחה דרגה ראשונה, הם לא נספרים במכסה, גם להם, מי שאינו זכאי שבות ולא מקבל את כל הסל - - -

יוליה מלינובסקי: אימא שלי תמיד אמרה לי שכל אחד אחראי על מעשיו.

יוליה מלינובסקי: קחי את זה גם בחשבון.

יוליה מלינובסקי: למדתי את זה מילדות.

יוליה מלינובסקי: אנחנו אנשים בוגרים, אנחנו יודעים לקחת אחריות.

יוליה מלינובסקי: אם אני מביאה לפה את קרובי המשפחה שלי ואני רוצה להציל אותם מהתופת, גם עליי יש אחריות לקבל אותם ולדאוג להם.

שני בר טוביה: אשריך אם את מסוגלת, כמובן וזה נפלא, אבל אני חושבת שלחברה הישראלית יש אינטרס שלא יחיו כאן אנשים שהם מצד אחד מוגנים מפני הרחקה ומצד שני משוללי זכויות.

יוליה מלינובסקי: אנחנו כנראה שונות בדעות האלו.

יוליה מלינובסקי: אני לא מסכימה איתך אבל לגיטימי.

יוליה מלינובסקי: בסדר גמור.

יוליה מלינובסקי: כן, בבקשה.

ליאור ברס: אני רק אציג את עצמי.

ליאור ברס: אני מנהלת קהילה בפייסבוק של זוגות מעורבים בישראל, ומתנדבת - - -

יוליה מלינובסקי: זה בעיה שאנחנו כל הזמן מדברים עליה.

ליאור ברס: כן.

ליאור ברס: לצערי גם אין הרבה ארגונים שמתעסקים ספציפית בזוגות מעורבים, אז אני כן מאוד שמחה שאת נותנת לי להשמיע את הדברים.

ליאור ברס: התייחסו פה אייל סיסו וגם רשות האוכלוסין למי שמסורב, ואמרו שרק מי שבאמת יש לו עבר הגירתי ודברים כאלה, שהיו פה בארץ ונלחמו איתם בבתי משפט, להוציא אותם.

תומר מוסקוביץ': לא רק.

תומר מוסקוביץ': אמרנו בעיקר.

ליאור ברס: כמובן שלא יכניסו אותם, אז אני רוצה להבהיר פה כי באמת תומר עכשיו מבהיר.

ליאור ברס: זה לא רק.

ליאור ברס: עוד אנשים שמסורבים זה אנשים שלדוגמה סורבו להיכנס לפה כתיירים בגבול מהסיבות של בקרי הגבול.

ליאור ברס: יש לי מקרה שהוא עכשיו מאוד מפורסם, שהוא גם בתקשורת, של שתי נשים צעירות לצורך העניין, שסורבו בחודש נובמבר להיכנס כתיירות בזמן שישראל נפתחה לכניסת תיירים, בדיוק בסוף של הקורונה.

ליאור ברס: הן סורבו מהסיבות של בקרי הגבול.

ליאור ברס: חששו שיש להן איזשהו חשש להשתקעות או משהו כזה, ועכשיו הן ברחו מאוקראינה, מהמלחמה והן רוצות להגיע לפה, והן יודעות שהן גם לא יקבלו את הטופס של משרד החוץ.

יוליה מלינובסקי: ולמה הן סורבו?

ליאור ברס: הן סורבו מהסיבה הרגילה שזה חשש להשתקעות.

ליאור ברס: הן רוצות להגיע לישראל כי אימא שלהן גרה פה ונשואה לאזרח ישראלי.

ליאור ברס: זה בדיוק המצב.

יוליה מלינובסקי: אז זה מצב של תושבת ארעית, נכון?

ליאור ברס: כן, אבל יש להן מזמין ישראלי שזה האזרח הישראלי.

יוליה מלינובסקי: לא, אבל זה לא בקרבה ראשונה.

ליאור ברס: נכון, זה לא בקרבה ראשונה אבל יש מזמין ישראלי.

ליאור ברס: הן רוצות להיכנס, כאילו שהן כן יחשבו למכסה.

יוליה מלינובסקי: אוקיי, זה כבר יהיה בשיקול דעת.

ליאור ברס: עוד דבר אחד.

ליאור ברס: את אמרת פה לגבי ההקלות שייעשו ברבנות.

יוליה מלינובסקי: לא, זה לא לתומר.

ליאור ברס: אני יודעת אבל דיברת על זה בפגישה הקודמת שגם הייתי פה, לגבי הקלות של הוכחות יהדות וכל מיני דברים כאלה שצריך בשביל נישואים בישראל.

ליאור ברס: גם בהליך המדורג יש מסמכים שבני זוג מעורבים צריכים להציג, שכרגע אין אפשרות להביא את המסמכים האלה, אז לעדכן את הלשכות אם אפשר להקל בעניין הזה של מסמכים.

ליאור ברס: פנה אליי אזרח ישראלי שנישא לבת זוג שהיא רוסיה, והוא רצה לרשום את הנישואים בישראל, ומסמך שצריך זה שהיא תשנה את הסטטוס שלה ברוסיה.

יוליה מלינובסקי: אני היום לא הייתי טסה לרוסיה.

ליאור ברס: בדיוק.

ליאור ברס: היא כרגע לא יכולה לשנות את הסטטוס שלה ברוסיה.

יוליה מלינובסקי: אני היום לא הייתי טסה לרוסיה אם זה לא היה עניין של חיים ומוות.

ליאור ברס: בנוסף לאלה יש אנשים שצריכים להציג בשביל ההליך המדורג תעודת לידה, תעודות יושר, תעודת רווקות, מצב אישי, לפעמים שינוי שם, כל מיני מסמכים רשמיים שכרגע אין פשוט שום דרך לשים עליהם את היד.

ליאור ברס: ברגע שלא שמים עליהם את היד, נפגעת הזכות לחיי משפחה.

יוליה מלינובסקי: יש זכות אבל יש גם הליך ביורוקרטי, אין מה לעשות.

ליאור ברס: ברור.

יוליה מלינובסקי: מה שאני מבקשת, מה שקשור לזוגות שבת זוג או בן זוג, לרוב זה בת זוג מאוקראינה, אי אפשר עכשיו לדרוש מסמכים.

יוליה מלינובסקי: לפעמים אפילו צילום מסמך זה יכול לעזור.

יוליה מלינובסקי: תחשבו, תיתנו הוראות, כי מה שאנחנו מדברים פה מאוד חשוב שיחלחל לתוך הלשכות לאותם אנשים, לאותם פקידים שלנו שמקבלים בסוף את האזרחים.

יוליה מלינובסקי: תעבירו את זה בנוהל מסודר, בצורה מסודרת, כי אני גם כן שומעת על זה הרבה מאוד ביורוקרטיה.

יוליה מלינובסקי: לגבי רוסיה תעשו חשיבה פנימית, לא רוצה להרחיב יותר מידי.

יוליה מלינובסקי: תמצאו את הפתרונות, בסדר?

יוליה מלינובסקי: תומר, אנחנו היום נשלח לכם סיכום דיון עם כל השאלות, כי היו פה דברים סופר חשובים.

יוליה מלינובסקי: אם ח"כים ירצו להוסיף משהו, נוסיף את זה אחר כך, כי תבינו, אחרי כל החלטה שלכם זה חיי אדם.

יוליה מלינובסקי: פשוט גורל משפחות.

יוליה מלינובסקי: אגב, כשבן אדם לא קיבל אישור לעלות למטוס והוא פספס טיסה בגלל שאתר אינטרנט שלנו פה נפל, זה עוגמת נפש.

ליאור ברס: זה גם הפסד כספי.

יוליה מלינובסקי: והפסד כספי.

יוליה מלינובסקי: קחו את זה בחשבון בכל ההחלטות.

יוליה מלינובסקי: אם אתם אתמול בערב ראיתם שזה נפל ואנשים לא, הייתם צריכים אתמול לשחרר את כל חברות התעופה ולתת להם אישור להעלות אנשים לטיסות.

יוליה מלינובסקי: זה בסופו של דבר מה שאני עשיתי עם אחת הטיסות מפולין.

יוליה מלינובסקי: תעשו את בדק הבית כל הזמן, ואני מאוד מעריכה את שיתוף הפעולה.

יוליה מלינובסקי: יכול להיות שאני לא מסכימה אבל בסוף תומר והפקידים ברשות האוכלוסין וההגירה הם רק מבצעים מדיניות של ממשלה.

יוליה מלינובסקי: תודה תומר.

תומר מוסקוביץ': תודה רבה.

תומר מוסקוביץ': באים אנשים כתיירים למשפחות ישראליות שמארחות אותם פה.

תומר מוסקוביץ': אם זה אנשים צעירים, אם זה ילדים, יש בעיה מאוד קשה עם ביטוח בריאות, כי כרגע אין להם שום מטריית הגנה.

תומר מוסקוביץ': אם זה אנשים צעירים, אני יכולה ללכת לחברת ביטוח פרטית, לעשות ביטוח, אפרופו מה שאת דיברת.

תומר מוסקוביץ': לעשות ביטוח בדולר ליום, כי אם חס וחלילה לאורח שלי מאוקראינה יקרה אירוע בריאותי, יהיו לי שתי אופציות, או לתת לו את הטיפול או לפשוט את הרגל מבחינה כספית.

תומר מוסקוביץ': אין אופציה אחרת כי העלויות הן מטורפות.

תומר מוסקוביץ': איפה הבעיה?

תומר מוסקוביץ': הבעיה עם אנשים מבוגרים, הורים של אזרחי ישראל בני 60, 70, 80, ביטוח מאוד כבד כלכלית וגם הוא עד גיל מסוים.

תומר מוסקוביץ': אני פניתי לכל השרים, בריאות, רווחה, חוץ, שוויון חברתי וביקשתי, תעשו לי מטריית הגנה לאותה שכבה - - -

ולדימיר בליאק: שהם בעצם פליטים, לא מועמדי עלייה.

יוליה מלינובסקי: לא, הורים של אזרח ישראלי.

משה טור פז: אנחנו שומעים שאין פה מעמד כזה.

משה טור פז: הם בעצם תיירים.

יוליה מלינובסקי: הם תיירים לכל דבר ועניין.

יוליה מלינובסקי: אין מעמד פליט, אבל אני מסבירה איפה הבעיה.

יוליה מלינובסקי: הבעיה, שאם באה אליי אחותי ואני מספיק אחראית, אני אלך ואני אעשה לה ביטוח בריאות.

יוליה מלינובסקי: זה גם עולה באמת לא הרבה מאוד כסף, אבל אם יבואו אליי עכשיו הורים מבוגרים - - -

מוסי רז: שלחי לי את הפנייה שפנית בוואטסאפ - - -

יוליה מלינובסקי: אני שלחתי לכל השרים.

יוליה מלינובסקי: אני גם כן גייסתי לנושא הזה את משרד האוצר.

יוליה מלינובסקי: הבעיה שלי זה הורים מבוגרים של אזרחי ישראל שנמצאים כרגע פה על סטטוס של תייר.

יוליה מלינובסקי: הם לא זכאי חוק שבות.

יוליה מלינובסקי: הם לא קשורים.

יוליה מלינובסקי: אין אפשרות לעשות להם ביטוח, ואם יש כזאת אפשרות, זה פשוט מטורף וגם יש הגבלת גיל.

יוליה מלינובסקי: פניתי למשרד האוצר.

מוסי רז: תשלחי לי את הפנייה.

יוליה מלינובסקי: יש לי בוואטסאפ.

רועי רייכר: אני מאגף תקציבים.

רועי רייכר: רק נגיד מה עשינו עד עכשיו ומה אנחנו עוד נדרשים לעשות בהמשך.

רועי רייכר: קודם כל מה שעשינו עד עכשיו, יש מספר קבוצות של אוכלוסייה.

רועי רייכר: הקבוצה הראשונה היא הכי פשוטה, מי שהוא זכאי מכוח חוק השבות.

רועי רייכר: תושב ישראל זכאי לביטוח בריאות מתוקף חוק ביטוח בריאות ממלכתי.

רועי רייכר: זו לא בעיה.

רועי רייכר: קבוצה שנייה שלה מצאנו פתרון אתמול זו קבוצה של אנשים שעולים דרך הסוכנות.

רועי רייכר: הם מועמדים לחוק השבות אבל יש פרק זמן של חודש-חודשיים.

יוליה מלינובסקי: דיברנו על זה.

רועי רייכר: הקבוצה הזאת, מצאנו לה פתרון אתמול.

רועי רייכר: יהיה מודל ביטוחי שהמדינה תממן לתקופת האכשרה הזאת, זה חודשיים-שלושה - - -

ולדימיר בליאק: אגב, פרק הזמן מתקצר עכשיו מאוד, כלומר זה לא יכול להיות חודשיים.

ולדימיר בליאק: זה עניין של נניח שבוע-שבועיים.

רועי רייכר: אתמול אישרנו 7 מיליון שקל תחת הנחה שמדובר בחודש ואפילו יותר.

יוליה מלינובסקי: אבל אלה מועמדים - - -

רועי רייכר: חלק.

רועי רייכר: את צודקת.

רועי רייכר: זו הקבוצה השנייה.

רועי רייכר: הקבוצה השלישית זה אנשים שהם בעצם "תייר" או אנשים חסרי מעמד.

רועי רייכר: זה עדיין לא מוגדר כפליט.

יוליה מלינובסקי: תתייחס לזה כתייר.

רועי רייכר: הצורך ידוע.

רועי רייכר: יש לנו ישיבה עם משרד הבריאות, עם המל"ל שמרכז את הנושא.

רועי רייכר: אנחנו נשב על זה וננסה לייצר איזשהו פתרון.

רועי רייכר: כן צריך להגיד רגע משהו, והוא משהו חשוב.

רועי רייכר: יש במדינת ישראל חוק זכויות החולה.

רועי רייכר: זה אומר שאם קורה אירוע דחוף, וזה צריך לשים במאמר מוסגר.

רועי רייכר: אם קורה אירוע דחוף לאחד התיירים הללו לצורך העניין, הוא מגיע לבית החולים ומקבל טיפול רפואי.

יוליה מלינובסקי: ואז אחר כך המשפחה תקבל חשבון מפה עד הודעה חדשה.

ליאור ברס: זה לא רק זה.

ליאור ברס: זה לא מכסה מעקב היריון, זה לא מכסה ניתוחים.

רועי רייכר: אנחנו לא במחלוקת פה.

יוליה מלינובסקי: אני אסביר לך משהו.

יוליה מלינובסקי: זה לא מכסה.

יוליה מלינובסקי: אני צריכה לדאוג קודם כל לאנשים שלא יכלו לקבל ביטוח, הורים מבוגרים, אנשים מבוגרים.

יוליה מלינובסקי: צעירים יכלו לעשות ביטוח בכלום כסף.

יוליה מלינובסקי: אני פונה פה דרך הוועדה לאזרחי ישראל שמארחים היום אזרחי אוקראינה, קחו אחריות.

יוליה מלינובסקי: תעשו ביטוחים פרטיים כדי שאחר כך לא תבכו, כדי שאחר כך לא תקבלו חשבון 30,000–40,000 שקל.

יוליה מלינובסקי: יש קטגוריה מאוד ספציפית שזה הורים מבוגרים של אזרחי ישראל.

יוליה מלינובסקי: אנחנו יודעים שיש איתם בעיה.

רועי רייכר: כן, אז אני מתחבר מאוד למה שאת אומרת, גבירתי יושבת-הראש.

רועי רייכר: זו הקבוצה שבה אנחנו מנסים עכשיו - - -

יוליה מלינובסקי: בטח מאוד קטנה.

רועי רייכר: קבוצה קטנה.

רועי רייכר: אנחנו מנסים למצוא לה פתרון.

רועי רייכר: אין פה חסם תקציבי-כלכלי.

רועי רייכר: יש פה עכשיו דיונים בין המשרדים, באיזה אופן למצוא את הפתרון הזה, זאת אומרת מה המסלול שדרכו נייצר את אותו פתרון.

רועי רייכר: אנחנו דנים בזה גם היום.

יוליה מלינובסקי: מתי לדעתך יהיו תשובות?

יוליה מלינובסקי: אנחנו כמדינת ישראל מוכנים לתקצב את זה?

רועי רייכר: מבחינת התקציב התשובה היא שזה לא החסם.

רועי רייכר: יש חסמים אחרים.

יוליה מלינובסקי: מה?

יוליה מלינובסקי: הנה, יש לי פה מוסי רז, הוא יפתור לי בעיות עכשיו.

רועי רייכר: אין מנגנון היום סדור שמדינת ישראל רוכשת ביטוח עבור מישהו, בטח לא משרד האוצר או משרד אחר.

רועי רייכר: צריך לייצר פה מנגנון דרך משרד הבריאות, דרך משרד הרווחה.

רועי רייכר: אנחנו חושבים על זה עם כמה גורמים אבל אי אפשר מהיום למחר להמציא מנגנון כזה.

רועי רייכר: זה מה שאנחנו נדרשים לעשות ולכן אנחנו יושבים על זה היום בצוהריים.

רועי רייכר: שוב אני אומר, זה לא חסם תקציבי.

רועי רייכר: זה לא האירוע וכולנו שותפים - - -

יוליה מלינובסקי: תיראו, אני לפני יומיים קיבלתי טלפון מאישה שאימא שלה עכשיו הגיעה אליה, שיחה כזו היסטרית טיפה, מה לעשות, אימא שלי מרגישה לא טוב.

יוליה מלינובסקי: היא תיירת, היא אוקראינית, אין לה מעמד, מה לעשות?

יוליה מלינובסקי: אין ביטוח, אין כלום.

יוליה מלינובסקי: או שאת עושה והולכת לאיזשהו טיפול או לבית חולים ואחר כך תקבלי חשבון מפה עד הודעה חדשה.

יוליה מלינובסקי: החוק שאתה מדבר עליו, ברגע שבבית חולים יקבלו ויראו אזרח ישראלי שייתן את הפרטים שלו, הם ישלחו חשבון.

רועי רייכר: כן, זה נכון ובגלל זה אני אמרתי שאנחנו מאוד מסכימים.

רועי רייכר: שיש שכבת גיל בוודאי כזו שלא יכולה לבטח את עצמה בסכומי כסף סבירים, בניגוד לצעירים, שלשכבת הגיל הזו אנחנו גם מעמידים תקציב.

יוליה מלינובסקי: ההמלצה שלי לגורמי המקצוע שאתם תשבו איתם, מגיל 60 והלאה, כי גם האנשים האלו עכשיו עברו סטרס רציני מאוד.

רועי רייכר: אנחנו מאוד מקווים להביא בשורה טובה אחרי שנמצא לזה פתרון.

יוליה מלינובסקי: מתי לדעתך?

רועי רייכר: אני לא רוצה להתחייב על זמן.

רועי רייכר: אני מקווה שעוד שבוע נחזור לפה.

יוליה מלינובסקי: לא.

יוליה מלינובסקי: ואם יקרה משהו עם אחד מבני האדם?

יוליה מלינובסקי: אנחנו צריכים פתרון עכשיו.

רועי רייכר: יש לנו היום דיון אחר הצוהריים.

רועי רייכר: אנחנו ננהל את הדיון הזה ואחרי זה אני אחזור אלייך כמו שאת אומרת.

רועי רייכר: אנחנו נשב גם עם המל"ל, זה המועצה לביטוח לאומי, גם עם המשרדים, גם עם אנשי פרויקטור לענייני אוקראינה.

רועי רייכר: אנחנו נשב וננסה למצוא פתרון.

רועי רייכר: להבטיח לכם שיהיה פתרון היום בצוהריים, אני לא רוצה להבטיח דברים שאחרי זה לא נוכל לעמוד בהם.

יוליה מלינובסקי: תעדכן אותי היום ואני אפעיל את כל חברי הכנסת הרלוונטיים והשרים, נכון מוסי?

מוסי רז: כן.

רועי רייכר: בסדר גמור, אנחנו נעדכן היום.

מוסי רז: אם אין לכם פתרון היום, תייצרו איזושהי קרן זמנית קטנה שתנוהל, נגיד, על ידיכם, על ידי יושבת-ראש הוועדה למקרים הומניטריים.

רועי רייכר: שוב, אני אמרתי עוד פעם, החסם הוא לא התקציב.

רועי רייכר: זה לא האירוע.

רועי רייכר: האירוע הוא שגם אם ליושבת-הראש וגם אם למשרד האוצר יש כסף באיזושהי תקנה, אתה צריך לעשות - - - כדי להעביר אותה.

רועי רייכר: האירוע פה הוא לא הכסף.

יוליה מלינובסקי: הם לא יודעים איך לעשות את זה, מוסי.

יוליה מלינובסקי: אולי ביטוח לאומי.

יוליה מלינובסקי: לבנה, אולי תיתני לנו פתרון איך לעשות את זה?

יוליה מלינובסקי: רגע רועי, אולי יש לנו פה אנשי מקצוע שיידעו להגיד לנו.

לבנה עזרא: שלום ליושבת-הראש.

יוליה מלינובסקי: תודה רבה שבאת.

יוליה מלינובסקי: אני מאוד מעריכה.

לבנה עזרא: היה דיון מאוד מעניין.

לבנה עזרא: אגב, ממש תודה שזימנתם.

לבנה עזרא: אני מנהלת אגף אזרח ותיק.

לבנה עזרא: אני לא אמונה על תשלום דמי ביטוח בריאות.

לבנה עזרא: אני בטוחה שהמנהל הכללי ביחד עם אגף ביטוח בריאות מודעים לבעיה.

יוליה מלינובסקי: אני ממש אבקש ממך, מאיר שפיגלר תמיד ממציא לנו פתרונות.

יוליה מלינובסקי: תתכנסו יחד עם האוצר ומל"ל ומשרד הבריאות.

יוליה מלינובסקי: את הבנת את הבעיה, נכון?

לבנה עזרא: אני הבנתי את הבעיה.

לבנה עזרא: אני אעביר את המסר למאיר.

יוליה מלינובסקי: כי פשוט צריך למצוא פה משהו יצירתי שעוד לא היה.

רועי רייכר: דרך אגב, דבר נוסף שהיה וגם אותו צריך לדעת, שאנחנו מקדמים, יש כבר הסכמות לגבי העניין, לתושבים חוזרים - - -

יוליה מלינובסקי: לא, זה הם עשו מצוין.

רועי רייכר: גם פה נפתר הבעיה של הפיקדון וזה נפתר מתקציב המדינה.

רועי רייכר: משרד האוצר הגיע ושם משאבים לטובת הנושא, אז גם את הדבר הזה קיצרנו.

רועי רייכר: יש עכשיו רובריקה אחרונה של בעיה שצריך לפתור.

רועי רייכר: אנחנו נשב ביחד.

יוליה מלינובסקי: אני רק רוצה פה קצת לחשוף.

יוליה מלינובסקי: הנושא הזה עם תושבים חוזרים עלה ביום שישי.

יוליה מלינובסקי: אני הרמתי טלפון לחבר הכנסת אלכס קושניר, ועדת כספים.

יוליה מלינובסקי: הוא הרים טלפון למאיר שפיגלר.

יוליה מלינובסקי: ביום ראשון בוועדה הזאת כבר היה פתרון, וביום שני בוועדת כספים זה כבר היה פתרון בהרחבה, זאת אומרת כשרוצים, דברים עובדים.

יוליה מלינובסקי: אני מאוד מעריכה את זה.

יוליה מלינובסקי: תודה רבה לכולכם.

יוליה מלינובסקי: היו פה המון דברים שהם מהותיים וחשובים, והציבור הרחב צמא למידע הזה.

יוליה מלינובסקי: אנחנו היום, למרות שמנהלי הוועדה שלי ואנשי הכנסת יצטרכו לעבוד קצת יותר קשה, אבל מאוד חשוב להוציא היום את הסיכום, שאלה-תשובה מה קורה, כי זה מידע חיוני.

יוליה מלינובסקי: אנחנו נפרסם את זה.

יוליה מלינובסקי: אנחנו נשלח את זה לכל הגורמים הרלוונטיים כי לדיון הזה יש ערך, חיי אדם, פשוטו כמשמעו.

יוליה מלינובסקי: תודה רבה לכולכם.

יוליה מלינובסקי: אגף התקציבים, תודה רבה.

יוליה מלינובסקי: זה לא קורה הרבה שאתם כאלו נדיבים ועוזרים.

יוליה מלינובסקי: חבר הכנסת מוסי רז, תודה רבה.

יוליה מלינובסקי: אני אשתמש ביכולות שלך.

יוליה מלינובסקי: הדיון סגור.